༄༅། །ཚེ་དཔག་མེད་རབ་གནས་ཡན་ལག་བཞི་པ་སྟ་གོན་དང་བཅས་པ་བཀླག་ཆོག་ཏུ་བཀོད་པ་བཞུགས་སོ། །

རྡོ་རྗེ་འཛིན་པར་གུས་བཏུད་ནས། །རྟེན་གསུམ་རབ་ཏུ་གནས་པ་ཡི། །ཆོ་ག་འབྲིང་པོ་བྱ་བའི་ཚུལ། །ཁུངས་དང་བཅས་ཏེ་བཤད་ཀྱིས་ཉོན། །འདིར་རས་བྲིའི་དཀྱིལ་འཁོར་ལ་བརྟེན་པའི་རབ་གནས་འབྲིང་པོ་ཡན་ལག་བཞི་པ་སྟ་གོན་དང་བཅས་པ་བྱ་ཚུལ་བཤད་པར་བྱ་སྟེ། དེ་ཡང་ཀུན་མཁྱེན་པུནྜ་རི་ཀའི་ཞལ་གྱི་ཟིལ་དངར་ལས། བླ་མེད་རྒྱུད་ལུང་དབང་ཐུབ་བཤད་སྲོལ་བརྟེན། །འཇུག་བདེ་མན་ངག་སྦྱོར་བ་ལེགས་པས་ན། །ཡན་ལག་བཞི་ལྡན་ལྷ་དབང་བསྐུར་ཆེད་དུ། །ཆས་ཞོར་མཐའ་གཅིག་འཛིན་པའི་ཞེ་ཡུལ་ཕྲོགས། །ཞེས་གསུངས་པ་ལྟར། འདིར་སྡོམ་པ་འབྱུང་བ་ནི་རྒྱུན་ལུང་དང༌། དེ་དང་མཐུན་པར་དཔལ་མཻ་ཏྲི་པ་དང་ཨ་བྷ་ཡའི་བཤད་སྲོལ་དང༌། འཇུག་པ་བདེ་བའི་ཕྱིར་ཆོག་འབྲིང་དུ་བསྟན་པ་ནི་མན་ངག་དང༌། བཅའ་གཞི་དང་མཚམས་སྦྱོར་ལེགས་པ་ནི། སྦྱོར་བ་ལག་ལེན་ཕུན་སུམ་ཚོགས་པ་སྟེ་ཡན་ལག་བཞི་དང་ལྡན་པར་བཤད་དོ་ཞེས་གསུངས་པ་ལྟར། ལུང་དང༌། བཤད་པ། མན་ངག སྦྱོར་བ་ལག་ལེན་ཏེ་ཡན་ལག་བཞི་པ་ཞེས་གྲགས་པའི་རབ་གནས་ཀྱི་གཞུང་འདི་ཉིད་ཚེ་དཔག་མེད་དང་སྦྱར་ཏེ་བཀླག་ཆོག་ཏུ་བསྡེབས་པ་ལ་སྟ་གོན་དང་དངོས་གཞི་གཉིས་ལས། དང་པོ་ལ་གཉིས། བཅས་ཤོམ་དང༌། ཆོ་གའོ། །དང་པོ་ནི། མཆོད་པ་བདག་བསྐྱེད་ལ་བདུན་ཚར་གཅིག་དང་རྟེན་བསྐྱེད་ལ་བརྒྱད་ཚར་གཅིག་བཤམས། བླ་མེད་བུམ་རྫས་དང་ལྡན་པའི་གཙོ་བུམ་དང་ལས་བུམ་གཉིས། ཡང་ཆུ་གཙང་གི་བུམ་པ་གཅིག་དང་དབང་རྫས་བུམ་པ་བཅས་བུམ་པ་བཞི་འདུ་བྱས། གཞན་ཡང་བགེགས་སྐྲོད་སྐབས་ཀྱི་དབུ་སྒོམ། འཆམ་ཆས། ཐུན་རྫས་གུ་ཡུངས་ཐུན་རྡོ་དང་བཅས་པ། སྦྱང་ཆས་ལ། ཡུངས་ཀར། ཆུ་གཙང༌། ཁམ་ཕོར་དཱུརྦའི་སྙིང་པོ་ཅན་གྱི་ལྕིའི་ཆང་བུ། ཟན་ཆང༌། སེང་རས་བཅས་དྲུག་གི་བཞི་ལྡན་དུ་བཀོད། ཡང་ཉེ་རེག་སྐབས་ཀྱི་མེ་ལོང༌། དྲི་ཆབ་པིར་དང་བཅས་པ། མེ་ཏོག་གི་ཕྲེང་བ། མཆོད་ཡོན་གྱི་དུང་ཆོས་བཅས་སྣོད་གཅིག་ཏུ་བསྒྲིག བསྐོར་བྱའི་མར་མེ། སྤོས་དཀར་མར་དང་སྦྱར་བ་བཅས་སྤྱང་པོའི་རིམ་པའོ། །ཁྲུས་ཆས་ལ། ཁྲུས་ཁང་དངོས་སུ་བཟོས་པའམ་མེད་ན་ཁྲུས་གཞོང་ཁང་དུ་གདུགས་ཕུབ་པའམ། ཡང་ན་མེ་ལོང་ལ་དར་གྱི་ལྡིང་གུར་བཅའ་བ་སོགས་གང་རུང་དང༌། འདག་ཆས་བདུད་རྩི་ལྔ་དང༌། བ་བྱུང་ལྔ། ཏིལ་མར་སྲན་ཕྱེ། བྱུག་བྱེད་ཀུ་ཤའི་པིར་དང་དྲུད་བྱེད་དཱུརྦའི་པིར་དང་བཅས་པ། སྐུ་ཕྱི་དར་དང་ན་བཟའ་ཟུང་ལྡན། དག་པའི་རྡོ་རྗེའི་སྤོས་རེང་བུ་དང༌། དགབ་བྱའི་རས་སེར་པོ་བཅས་དེ་ཙམ་གྱིས་གྲུབ་བོ། །གཉིས་པ་ནི། ཆོ་ག་དངོས་གཞི་བས་སྟ་གོན་སྡུད་ཙམ་བྱས་ཏེ་གནང་བའི་དབང་གིས། མ་ནམ་བཞི་བསྐོར་གྱི་མཐར་བསྟོད་ཚོགས་ནི། འཇིག་རྟེན་འདྲེན་པ་སོགས་དང༌། དུས་གསུམ་རྒྱལ་བའི༴ དཔལ་ལྡན་རས་པའི༴ ཡང་དག་རྫོགས་པའི༴ ཤེས་བྱའི་མཁའ་ལ༴ ཆོས་ཀྱི་སེངྒེ༴ དཔལ་ལྡན་རྫོགས་པའི༴ དཔལ་ལྡན་འཇིག་རྟེན༴ འགྲོ་གསུམ་བསོད་ནམས༴ ཟབ་ཅིང་རྒྱ་ཆེ༴ རང་བཞིན་ཆོས་ཀྱི༴ མི་ཕམ་པདྨ་དཀར་པོ་སོགས་ནས་མཚམས་རོལ་བར་སྤྱི་མཐུན་དང༌། དེ་ནས་བརྒྱུད་འདེབས་ནས་བཟུང་བདག་བསྐྱེད་གཞུང་བཞིན་གནང་ནས་སྔགས་བཟླས་པའི་མཐར་ལས་བུམ་བསྐྱེད་བཟླས་པ་བྱ། དེ་ནས་བླུན་སྒྲུབ་ནས་བཟུང་འདིར་རབ་གནས་ལ་འཇུག ཚིག་མགོ་འཇུག་པ་དང་སྒོམ་ཞྭ་དྲངས། སུམྦྷ་ནི་ཉི་ཤུ་རྩ་གཅིག་གིས་ཐུན་རྫས་ལ་སྔགས་ཞུ། ཚོགས་པར་ཡང་བཞེངས། བླ་མ་གྲལ་གྱི་མཇུག་ཏུ་བྱོན། སེམས་ཅན་མ་རིག་པའི་མུན་པར་སོང་ཞིང་བདུད་ཀྱི་བྱིན་གྱིས་བརླབས་པ་རྣམས་ལ་བལྟས་ཏེ་དེ་རྣམས་ཀྱི་བདུད་གཞོམ་པའི་ཕྱིར། རང་ཉིད་དབང་ཆེན་རྟ་མཆོག་རོལ་པའི་སྐུར་གསལ་བའི་མིག་གཡས་པ་ལས་ཉི་མ་དང༌། གཡོན་པ་ཊ་ལས་ཟླ་བ་དང༌། མིག་འབྲས་ཧཱུཾ་ལས་བསྐལ་པའི་མེ་ལྟར་འབར་བར་གྱུར། དེ་ནས་བགེགས་གཏོར་བཤམས། ཨོཾ་ཨཱཿཧཱུཾ་གི་བྱིན་གྱིས་བརླབས། ཨ་ཀཱ་རོས་བསྔོས་ཏེ། དཀྱིལ་འཁོར་ས་གཞི་ལ་གནས་པའི། །བགེགས་ཀྱི་ཚོགས་རྣམས་ང་ལ་ཉོན། །ང་ནི་དཔལ་ལྡན་རྡོ་རྗེ་འཛིན། །ང་ཡི་བཀའ་ལས་མ་འདའ་བར། །བགེགས་ཀྱི་ཚོགས་རྣམས་འགྲོ་བར་གྱིས། །གལ་ཏེ་མི་འགྲོ་འདུག་གྱུར་ན། །ཡེ་ཤེས་རྡོ་རྗེ་འབར་བ་ཡིས། །མགོ་བོ་ཚལ་པ་བརྒྱར་འགས་ཤིང༌། །ལུས་རྣམས་སྟོང་དུ་གྱུར་ནས་ནི། །རྣམ་པར་འཇོམས་པ་གདོན་མི་ཟ། །དེ་བས་ཁྱེད་རྣམས་གཞན་དུ་དེངས། །ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་དཀྱིལ་འཁོར་གྱི་སྒོ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང་གཙུག་ལག་ཁང་ངམ། ཕོ་བྲང་ངམ། མཆོད་རྟེན་ནམ། ཁང་བཟང་སོགས་གང་འོས་ཚིག་ཁ་བསྒྱུར་དགོས། འདི་རབ་ཏུ་གནས་པའི་སྟ་གོན་བྱ་ཡིས། གང་སུ་ཡང་རུང་བ་ས་ཕྱོགས་འདི་ན་གནས་པའི་ལྷ་དང༌། ཀླུ་དང༌། ལྷ་མ་ཡིན་དང༌། གནོད་སྦྱིན་དང༌། སྲིན་པོ་དང༌། ཡི་དྭགས་དང༌། ཤ་ཟ་དང༌། རྗེད་བྱེད་དང༌། འབྱུང་པོ་དང༌། ནམ་མཁའི་ལྡིང་དང༌། མིའམ་ཅི་དང༌། རིག་པ་འཛིན་པ་ལ་སོགས་པ་རྒེད་པོ་དང་རྒན་མོ་དང་གཡོག་དང་འཁོར་དུ་བཅས་པ་རྣམས་འདིར་མ་གནས་པར་གཞན་དུ་དེངས་ཤིག འདི་ལྟར་རྡོ་རྗེ་འཛིན་པའི་བཀའ་ཐོས་ནས་མྱུར་བ་ཉིད་དུ་ཕྱིར་དེངས་ཤིག གང་དག་མི་འགྲོ་བ་དེ་དག་ཕྱག་ན་རྡོ་རྗེ་རབ་ཏུ་འབར་བ་ཧཱུཾ་ཀར་ཤིན་ཏུ་ཁྲོས་པ། ཡེ་ཤེས་ཀྱི་རྡོ་རྗེ་ཆེན་པོ་ཀུན་ནས་རབ་ཏུ་འབར་བས་མགོ་བོ་ཚལ་པ་བརྒྱར་འགས་པར་གྱུར་ཏ་རེ། དེ་ནས་སྲུང་འཁོར་བསྒོམ་པ་ནི། བགེགས་གཏོར་རྒྱུ་ལམ་དང་བསྟུན་འཕངས་པའི་མོད་ལ། བླ་མས་ཧཱུཾ་མཛད་ཀྱི་ཕྱག་རྒྱ་བཅས་ཏེ། བསྲུང་འཁོར་རྒྱས་བསྡུས་གང་རུང་བསྒོམ། དེ་ནས་དོན་དམ་ཏིང་འཛིན་གྱི་སྲུང་བའི་ལྟ་དགོངས་དང་བཅས་ནང་དུ་བྱོན། ཚོགས་པས། འོག་ཐམས་ཅད་རྡོ་རྗེ་ས་གཞི། སྟེང་ཐམས་ཅད་རྡོ་རྗེ་གུར་དང་བླ་བྲེས། ཕྱོགས་མཚམས་ཐམས་ཅད་རྡོ་རྗེ་རྭ་བ་ཟླུམ་པོ་ལ་རྡོ་རྗེ་མདའི་དྲྭ་བས་བརྒྱན་པ། བར་མཚམས་མེད་པ་ཅིས་ཀྱང་མི་ཤིགས་པ། ཅིས་ཀྱང་མི་འཇིག་པའི་རྡོ་རྗེ་མཁར་མེའི་ཕུང་པོ་འབར་བ་ནམ་མཁའི་ཁམས་ཁྱབ་པ་ཞིག་ཏུ་གྱུར། དེ་ནས་ཁྲུས་གསོལ་སྐབས་བཞེངས་བདེ་བའི་ཕྱིར་ཟླུམ་དཀྱིལ་བྱས་བཞུགས། སྦྱང་ཆས་བཤམས། ཨོཾ་ཨཱཿབིགྣན་ཏ་ཀྲྀཊ་ཧཱུཾ་ཞེས་འཁྱིལ་སྔགས་བདུན་དང་ཧཱུཾ་བདུན་བཟླས་པས་ཡུངས་ཀར་སྔགས་ཞུ། དེ་ནས་མཆོད་གཡོག་གིས་མེ་རྫའི་སྣོད་བཀལ། ལས་རྡོར་གྱིས་སྦྱང་བ་ཕྱག་ལེན་ལྟར་བསྐོར་བར་བྱ་སྟེ། ཨོཾ་སརྦ་པཱ་པཾ་ད་ཧ་ན་བཛྲ་ཡ་བཛྲ་ས་ཏྭ་སྱ་སརྦ་པཱ་པཾ་ད་ཧ་ན་སྭཱཧཱ། ཞེས་ཡུངས་ཀར་དང་ཆུ་མེར་བླུགས། གཞན་རྣམས་ཀ་ཏོ་ར་ལྟ་བུར་བླུགས་ཏེ་ཚང་བ་དང་སིལ་སྙན་བཅས་ཕྱིར་དོར། དེ་ནས་ཉེ་རེག་དང་མཆོད་པའི་ཕྱག་ལེན་ལྷན་དུ་མཛད་པ་སྟེ། ཚོགས་པས། ཨོཾ་ཧྲཱིཿཧཱུཾ་སྭཿཨོཾ་ཨཱཿཛཿཧཱུཾ་བཾ་ཧོཿཨ་པ་རི་མི་ཏ་ཨཱ་ཡུརྫྙཱ་ན་མཧཱ་སིདྡྷི་ཧ་ས་ནི་རི་ཏི་སྭཱཧཱ། ཞེས་སྔགས་ལན་གསུམ་བརྗོད་སྐབས་ལས་རྡོར་གྱིས་ལག་པ་གཡོན་པའི་ཁྱོ་བར་ཆུ་གཙང་བླུགས། རྟེན་གྱི་མདུན་དུ་ཙོག་པུར་འདུག གཡས་པའི་གུང་སྲིན་གྱིས་བླངས་ཏེ་རྟེན་རྣམས་ཀྱི་ཞལ་དང༌། ཤངས། སྤྱན། སྙན། དབུ། ཕྱག ལྟེ་བ་རྣམས་སུ་བྱབས་ནས་རེག་པའི་སྟངས་ཀ་བྱ། དེ་སྐབས་བླ་མས་རྟེན་གྱི་སྣང་བརྙན་མེ་ལོང་དུ་འཆར་བ་ལ་མཆོད་པ་གསུམ་འབུལ་བའི་ཕྱག་ལེན་ནི། དྲི་བཟང་གི་ཆུ་དང་ཀུ་ཤའི་པིར་ཐོགས་ཏེ་རྟེན་རྣམས་ཀྱི་ཐུགས་ཀར་བྱུག མེ་ཏོག་གི་ཕྲེང་བ་ཐོགས་ཏེ་རྟེན་གྱི་དབུ་ལ་འབུལ། མཆོད་ཡོན་གྱི་དུང་ཆོས་ཐོགས་ཏེ་ཞལ་དུ་འབུལ་ཚུལ་གྱིས་ཏིང་ཕོར་དུ་བླུགས། དེ་ནས་འཁྱིལ་སྔགས་བདུན་དང་ཧཱུཾ་བདུན་བརྗོད་དུ་སྤོས་དཀར་སྔགས་ཞུ། ལས་རྡོར་གྱིས་མར་མེ་གཡས་བསྐོར་དང༌། མཆོད་གཡོག་གིས་སྤོས་དཀར་མེར་བསྲེགས་ཏེ་གཡོན་དུ་བསྐོར་བར་བྱའོ། །དེ་ནས་ཁྲུས་གསོལ་ལ་ཚོགས་པར་ཡར་བཞེངས་དབུ་སྒོམ་བཞེས། ཁྲུས་ཁང་གི་མདུན་དུ་འཁོད་པའི་མོས་པ་བཅས། ལས་རྡོར་གྱིས་མེ་ལོང་དུ་གདུགས་ཕུབ་པའམ་དར་གྱི་ལྡིང་གུར་བཅའ་བ་ཐོགས་ཏེ། ཁྲུས་ཁང་བསྐྱེད་པ་ནི། ཚོགས་པས། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ། །ཤེལ་གྱི་ས་གཞི་གསལ་ཞིང་འཚེར་བར་བསྟར། །རིན་ཆེན་འབར་བའི་ཀ་བ་ཡིད་འོང་ལྡན། །མུ་ཏིག་འོད་ཆགས་བླ་རེ་བྲེས་པ་དེར། །ཞེས་བརྗོད། དེ་ནས་ལས་རྡོར་གྱིས་སྐུ་ཕྱིའི་དར་ཕྲག་ཏུ་བཟུང༌། མེ་ལོང་གཡོན་དང་ཆུ་གཙང་གི་བུམ་པ་གཡས་སུ་ཐོགས་ཏེ། ཚོགས་པས། དེ་བཞིན་གཤེགས་པ་རྣམས་དང་དེ་སྲས་ལ། །རིན་ཆེན་བུམ་པ་མང་པོ་སྤོས་ཀྱི་ཆུ། །ཡིད་འོང་ལེགས་པར་བཀང་བས་གླུ་དང་ནི། །རོལ་མོ་བཅས་པ་དུ་མས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། ཚོགས་བསིལ་དང་བཅས་ཆུ་གཙང་གིས་བཀྲུ། དེ་ནས་ལས་རྡོར་གྱིས་བུམ་པ་དེ་ཉིད་ཀྱིས་དང༌། མཆོད་གཡོག་གིས་འདག་ཆལ་གྱི་སྣོད་ཐོགས་ཏེ། ཚོགས་པས། རྒྱལ་བའི་སྐུ་ལ་ཉེས་པ་མི་མངའ་ཡང༌། །སེམས་ཅན་སྒོ་གསུམ་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་སྒོ་གསུམ་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཀ་ཡ་བི་ཤོ་དྷ་ན་ཡེ་སྭཱཧཱ། ཨོཾ་སརྦ་ཏ་ཐཱ་ག་ཏ་ཝཱ་ཀ་བི་ཤོ་དྷ་ན་ཡེ་སྭཱཧཱ། ཨོཾ་སརྦ་ཏ་ཐཱ་ག་ཏ་ཙིཏྟ་བི་ཤོ་དྷ་ན་ཡེ་སྭཱཧཱ། སྔགས་བརྗོད་པ་དང་ལྷན་ཅིག་སྔགས་གསུམ་རེ་རེ་བཞིན་བྱུག་དྲུད་བཀྲུ་གསུམ་གྱི་ཕྱག་ལེན་ཚང་བར་བྱ། ཨོཾ་མ་ལ་སཾ་ཤོ་དྷ་ན་ཡ་སྭཱཧཱ། ཚོགས་སིལ་དང་བཅས་ཆུ་གཙང་གིས་བཤལ། དེས་བཙོག་ཁྲུས་གྲུབ། གཙང་ཁྲུས་ནི། ལས་རྡོར་གྱིས་ཆུ་མཆོག་བསྡུས་པའི་བུམ་པ་ཐོགས་ཏེ། ཚོགས་པས། རང་གི་སྙིང་ག་ནས་འཕྲོས་པའི་འོད་ཟེར་གྱིས་དེ་བཞིན་གཤེགས་པ་དང་ལྷ་མོ་རྣམས་སྤྱན་དྲངས། དེ་རྣམས་ཀྱི་བུམ་པའི་ཆུ་ཁྲུས་མཛད། བཀྲ་ཤིས་པའི་གླུ་དང༌། སྣ་ཚོགས་པའི་རོལ་མོའི་སྒྲ་ལ་སོགས་པས་མཆོད་པར་གྱུར། རྔ་སིལ་བཅས། ཁམས་གསུམ་ཀུན་གྱིས་ཕྱག་བྱས་པ། །གསང་བ་གསུམ་གྱི་གནས་ལས་བྱུང༌། །དབང་བསྐུར་བ་ནི་རྡོ་རྗེ་ཆེ། །མི་ལྡོག་པ་ཡི་ཁྲུས་གསོལ་ལོ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཧཱུཾ། སྔགས་དང་ལྷན་ཅིག་ཆ་སིལ་བཅས་ཁྲུས་ཕུལ། ཇི་ལྟར་བལྟམས་པ་སོགས་ནས་ཤྲཱི་ཡེ་ཧཱུཾ། དེང་སང་ཕལ་ཆེར་གྱིས་དེ་མན་ཆད་ལ་ཨ་བྷི་ཥཉྩ་སྦྱར་བ་སྣང་ཡང་སྔགས་དོན་ལ་མ་དཔྱད་པའི་སྐྱོན་ཡིན་ཏེ། ཨ་བྷི་ཥཉྩ་ནི་དབང་གི་ནུས་པ་མངོན་པར་བླུགས་པའི་དོན་དང༌། ཨ་བྷི་ཥེ་ཀ་ཏ་ནི་སྒྲིབ་པ་མངོན་པར་གཏོར་བའི་དོན་ཡིན་པས་འོག་མ་ཐམས་ཅད་ལ་ཤྲཱི་ཧཱུཾ་སྦྱར་བ་འཐད་དོ། །དེ་ནས་རིམ་པར་སྐུ་ཕྱིའི་བར་གྱིས་གཙང་ཁྲུས་གྲུབ། དེ་ནས་ན་བཟའ་ཐོགས་ཏེ། སྲབ་འཇམ་ཡང་པ་ལྷ་ཡི་གོས། །མི་བསྐྱོད་རྡོ་རྗེ་སྐུ་ལ་འབུལ། །མི་ཕྱེད་དད་པས་བདག་འབུལ་ན། །བདག་ཀྱང་རྡོ་རྗེ་སྐུ་ཐོབ་ཤོག །ཨོཾ་བཛྲ་བསྟྲ་ཡེ་ཨཱཿཧཱུཾ། དེ་ཡན་སྦྱང་ཁྲུས་ཀྱི་རིམ་པ་སོང་ཟིན། དེ་ནས་རྟེན་བསྐྱེད་ནི། ཡན་ལག་བཞི་པའི་གཞུང་ལས། རང་གཞུང་གི་མདུན་བསྐྱེད་བཞིན་དམ་ཚིག་པ་བསྐྱེད་པ། བྱིན་གྱིས་བརླབས་པའི་བར་སྔོན་དུ་བཏང་ཞེས་གསུངས་པས། དེ་ནས་བླ་མས་དབུ་སྒོམ་བཞེས་ལས་བུམ་ཕྱག་ཏུ་ཐོགས་ཏེ། ཚོགས་པས། ཨོཾ་བཛྲ་ཀྲོ་དྷས་རྟེན་རྣམས་ལ་བསངས་གཏོར་བྱས། ཨོཾ་སྭ་བྷ་ཝས་རབ་ཏུ་གནས་བྱའི་རྟེན་རྣམས་སྦྱངས། སྟོང་པའི་ངང་ལས། རོལ་མོ་དང་བཅས། ཟླ་གམ་སྨུག་ནག་དཀྱིལ་འཁོར་དུ་སོགས་ནས། མངོན་པར་རོལ་པས་གཤེགས་སུ་གསོལ། །ཞེས་པའི་བར་མདུན་བསྐྱེད་བཞིན་གནང་ནས་བཞག་རོལ་བྱ། དེ་ནས་ཡེ་ཤེས་པ་སྤྱན་འདྲེན་པ་ནི། ཡན་ལག་བཞི་པའི་གཞུང་ལས་བྱུང་བ་ལྟར། རང་གི་སྙིང་ག་ནས་སྤྲོས་པའི་འོད་ཟེར་གྱིས། བདེ་བ་ཅན་གྱི་ཞིང་ནས་རབ་ཏུ་གནས་པར་བྱ་བའི་ཡེ་ཤེས་སེམས་དཔའ་དང༌། ཕྱོགས་བཅུའི་ཞིང་ནས་སངས་རྒྱས་དང་བྱང་ཆུབ་སེམས་དཔའ་ལ་སོགས་པ་ལྷ་རྣམས་མདུན་གྱི་ནམ་མཁར་བཛྲ་ས་མཱ་ཛཿ ཞེས་གྲངས་ཚད་དང་བཅས་པ་ངེས་པའི་ལྷ་དང༌། གྲངས་ཚད་ལས་འདས་པ་གཅིག་ཏུ་ངེས་པའི་མགྲོན་ཏེ་ལྷན་ཅིག་ཏུ་སྤྱན་དྲངས་པའོ། །དེ་ནས་ནམ་མཁར་བྱོན་པའི་ཡེ་ཤེས་པ་ལ་དམིགས་ཏེ། ཡེ་ཤེས་ཕྱི་འབྲངས་ཀྱི་བགེགས་རྣམས་ཕྱིར་དེངས་ཤིག་ཅེས་སུམྦྷ་ནི་སིལ་སྙན་བཅས་ཡུངས་ཐུན་གྱིས་བྲབས་ཏེ་བསྐྲད། སྐབས་འདིར་ཡན་ལག་བཞི་པའི་གཞུང་ལས། ཉེར་སྤྱོད་ལྔ་ཡིས་ཡང་དག་མཆོད། །ཅེས་གསུངས་པས། ཆོ་ག་འབྲིང་པོའི་ལུགས་ལ་ནམ་མཁའ་མཆོད་པ་བསྡུས་པ་ཞིང་ངེས་པར་དགོས་ཏེ། ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ་སོགས་ནས་ཤཔྟའི་བར་གྱི་སིལ་སྙན་བྱ། དེ་ནས་ས་མ་ཡ་སྟྭཾ། ས་མ་ཡ་ཧོཿ ཞེས་ཕྱག་རྒྱ་བཅས་ལན་གསུམ་གྱི་མཐར། དམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད་དེ་རྟེན་དང་ཡེ་ཤེས་པ་བསྲེ་བར་བྱའོ། །དེ་ནས་རྟེན་བསྐྱེད་མཆོད་པ་ནི། ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏིཙྪཾ་སྭཱཧཱ། དེ་བཞིན་པཱདྱཾ། ཨཉྩ་མཱ་ནན་པྲ་ཏིཙྪཾ་སྭཱཧཱ། དེ་ནས་ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ། དེ་བཞིན་ཉེར་སྤྱོད་ལྷ་མ་སིལ་སྙན་དང་བཅས་པས་ཕྱི་མཆོད་དང༌། ཨོཾ་ཨཱཿབཛྲ་རཱུ་པ་ཧུཾ་ཧཱུཾ་ཕཊ་སོགས་ནས་པརྴེའི་བར་གྱི་ནང་མཆོད་དང༌། ལྕགས་ཀྱུ་ལྔ་དང་བདུད་རྩི་ལྔ། །དངོས་གྲུབ་ཀུན་གྱི་བདག་ཉིད་མཆོག །དཀྱིལ་འཁོར་མཆོད་པ་བགྱི་བར་འཚལ། །རྒྱལ་བའི་ཡེ་ཤེས་ལྔ་ཐོབ་ཤོག །སརྦ་པཉྩ་ཨ་མྲྀ་ཏ་པཱུ་ཛ་ཁཱ་ཧི། ཞེས་བདུད་རྩི་ཕུལ་བ་གསང་མཆོད་དང༌། མཛེས་མ་འདི་དག་ཕྱག་རྒྱ་ཆེ། །མཐའ་ཡས་བདེ་བ་སྦྱིན་པ་མོ། །རིགས་ལྔ་ལས་བྱུང་འདི་ཕུལ་བས། །རིག་པའི་བརྟུལ་ཞུགས་མཐར་ཕྱིན་པར་ཤོག །ལྷ་དང་མི་ཡི་བདེ་བ་ནི། །བསྡུས་བྱས་རྡོ་རྗེ་འཛིན་པ་ཡི། །བཅུ་དྲུག་ཆར་ཡང་མི་ཕོད་པའི། །དགའ་བ་བླ་ན་མེད་པས་མཆོད། །ཅེས་དེ་ཁོ་ན་ཉིད་ཀྱི་མཆོད་པའོ། །དེ་ནས་སྤོས་རེང་ཐོགས་ཏེ། ལྕེ་ཧཱུཾ་ལས་རྡོ་རྗེར་གྱུར། དྲིལ་གསིལ་བཅས། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །རྡོ་རྗེ་འཛིན་པ་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །སྐུ་གསུང་ཐུགས་ཀྱི་རྟེན་འདི་རྣམས། །སང་ནི་རབ་གནས་བགྱི་བར་འཚལ། །སློབ་མ་རྣམས་ལ་བརྩི་ཕྱིར་དང༌། །ཁྱེད་རྣམས་ལ་ཡང་མཆོད་པའི་ཕྱིར། །བཅོམ་ལྡན་འདས་ལ་གུས་བདག་ལ། །རྗེས་སུ་གནང་བར་མཛད་པར་རིགས། །སངས་རྒྱས་རྣམས་ནི་དགོངས་སུ་གསོལ། །བྱང་ཆུབ་སེམས་དཔའ་དགྲ་བཅོམ་དང༌། །གང་ཡང་གསང་སྔགས་ལྷ་རྣམས་དང༌། །འཇིག་རྟེན་སྐྱོང་བའི་ལྷ་ཚོགས་ནི། །རྫོགས་སངས་རྒྱས་ཀྱི་བསྟན་པ་ལ། །དགའ་དང་རྡོ་རྗེའི་སྤྱན་མངའ་བ། །བདག་དང་སློབ་མ་བཅས་པ་ལ། །ཐུགས་བརྩེས་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ཅེས་ལན་གསུམ་གྱིས་སྙན་གསན་ཕབ་ནས་གནང་བ་ཐོབ་པར་བསམ་མོ། །དེ་ནས་ནམ་མཁར་བཏེག་པའི་ཕྱག་རྒྱ་བཅས། ཨོཾ་བཛྲ་ཀུ་ཎ་རཱ་ག་མ་ནཱ་ཡ་མུཿ ཡེ་ཤེས་པ་དེ་ནས་གཤེགས་ཏེ་སྟེང་གི་ནམ་མཁར་བྱོན་པར་གྱུར། ཞེས་བརྗོད། རྟེན་དམ་ཚིག་པ་དེ་ལ་ཧུཾ་བྷྲཱུཾ་ཤྲཱི་ཞེས་བརྗོད་ནས་རྟེན་དགབ་པར་བྱའོ། །དེ་ནས་ཡི་གེ་བརྒྱ་པས་ལྷག་ཆད་བསྐང་ནས། བདག་བསྐྱེད་མི་དམིགས་པ་སྟོང་པ་ཉིད་དུ་གྱུར། ཞེས་ལངས་ཏེ་དགེ་བ་བསྔོ། སྨོན་ལམ་དང་བཀྲ་ཤིས་མདོར་བསྡུས་ཙམ་བྱའོ། །དེང་སང་ཕལ་ཆེར་གྱིས་བདག་བསྐྱེད་བསྡུ་ཆོག་སོགས་མི་མཛད་པ་འདི་ནས་ཤར་གྱིས་གྲོལ་བར་སྣང་ཡང༌། དབང་གི་སྟ་གོན་སོགས་གཞན་དང་གོ་བསྟུན་ན་བསྡུ་རིམ་ངེས་ཅན་དུ་དགོས་ཏེ། རྟེན་བསྐྱེད་འཕྲོ་ཅན་བཞག་པ་མ་གཏོགས་བདག་བསྐྱེད་འཕྲོ་ཅན་དུ་བཞག་དགོས་པའི་རྒྱུ་མཚན་མེད་པས། ཅལ་རྒྱུའི་རྗེས་སུ་མི་འབྲང་བར་དོན་སེམས་པར་རིགས་སོ། །དེས་སྟ་གོན་གྱི་ཆོ་ག་གྲུབ་བོ།། །།ད་ནི་དངོས་གཞི་ཉིན་གཉིས་པའི་ཆོ་ག་ལ་གཉིས། བཅས་ཤོམ་དང༌། ཆོ་ག་དངོས་སོ། །དང་པོ་ནི། རང་གཞུང་སྒྲུབ་ཆོག་གི་གཏོར་མ་དང་མཆོད་པ་སོགས་ཕྱག་ལེན་ལྟར་བཀོད་པ་གཞིར་བཅས། དེའི་ཁར་མངའ་དབུལ་གྱི་མཆོད་པ་བརྒྱད་ཚར། གསང་བདག་གི་དྲུག་ཚར། ཆོས་སྐྱོང་མགོན་པོ་དང་གཞི་བདག་གི་གཏོར་མ། མངའ་དབུལ་གྱི་སྦྱིན་དབྱེའི་རྫས་དང་ན་བཟའ་ཚན་པ་གསུམ་དང༌། མངའ་དབུལ་དང་རྫས་བརྒྱད་ཀྱི་ཙཀླི། སྦྱིན་སྲེག་ཡོད་ན་རྒྱས་པའི་ཐབ་ཁུང་དང་རླུང་གཡབ་ཀུ་ཤ་མར་ཁུ་སོགས་དང༌། སྲེག་རྫས་རིམ་པ་གཉིས་དང་མཆོད་རྫས་ཕྲེང་ཚར་བཞི་དང༌། ལྷ་རྟེན་མེ་ཏོག་གི་ཚོམ་བུ་རིགས་ལྔས་བརྒྱན་པ། འོ་ཐུག་གི་སྣོད་རྫ་མ་ཚོན་ཅན་དང་མེ་ཏོག་གི་ཕྲེང་བ་མེ་ལོང་ཐུར་མ་པད་སྡེར་བཅས་འདུ་བྱ། གཞན་ཡང་བགེགས་བསྐྲད་ཀྱི་ཆས་དང་སྦྱང་ཆས། ཉེ་རེག་ཆུ་གཙང་དང་ཁྲུས་ཆས་རྣམས་སྟ་གོན་གྱི་སྐབས་བཞིན་སྒྲིག སྡིག་སྲེག་གི་ཆས་ལ། མེ་ལོང་དུ་ཏིལ་ནག་གི་སྡིག་གཟུགས་དང་ཁྲོ་བོ་ཟ་བྱེད་མེ་ཆུ་སོགས་འདུ་བྱས། དབང་རྫས་ལ། ཚེ་གཏོར། ཚེ་ཆང༌། ཚེ་བུམ། ཚེ་འབྲང༌། ཚེ་རིལ། ཚེ་མདའ། ཚེ་ནས་བཀྲ་ཤིས་རྟགས་བརྒྱད། ཚེ་མདུད་བཅས་མཐོང་རྒྱུན་གྱི་ཕྱག་ལེན་ལྟར་བསྒྲིག གཞན་ཡང་བཀྲ་ཤིས་འབྲུ་དྲི་བཟང་གི་ཆུས་བརླན་པ་དང་མེ་ཏོག་སིལ་མ། ཇི་སྲིད་མེ་དང་སོགས་ལ་དགོས་པའི་མེ་ཏོག་གི་ཕྲེང་བ་རྟེན་དང་ཆོ་ག་པ་ལ་ཁྱབ་པ་གཅིག བཀྲ་ཤིས་མངའ་གསོལ་སྐབས་ཀྱི་རོལ་ཆས་དང་འཕྱི་འཕུར་རྒྱལ་མཚན་སོགས་ཀྱང་ཉེར་བསྡོགས་བྱའོ། །གཉིས་པ་ཆོ་ག་དངོས་ལ་གསུམ། དཀྱིལ་འཁོར་སྒྲུབ་པའི་ཆོ་ག དེ་དང་འབྲེལ་བའི་རབ་གནས། ཞར་བྱུང་ཞལ་གསོའི་སྦྱིན་སྲེག་བསྟན་པའོ། །དང་པོ་ནི། སྤྱིའི་སྐྱབས་འགྲོ་མ་ནམ་བཞི་སྐོར་དང་བསྟོད་ཚོགས་འཁྲུངས་རབས་ཕུན་སུམ་ཚོགས་པ་ནས་བཟུང་མཚམས་རོལ་བར་དང༌། དེ་ནས་བརྒྱུད་འདེབས་སྐྱབས་སེམས་ནས་བཟུང་བདག་བསྐྱེད་དང་ལས་བུམ་སྒྲུབ་པ། མདུན་བསྐྱེད་དང་ཚེ་འགུགས་བདག་འཇུག་དབང་ཆོག་དང་བཅས་པ་གྲུབ་ནས་བར་མ་གྲོལ། གཉིས་པ་དེ་དང་འབྲེལ་བའི་རབ་གནས་ལ། རབ་གནས་རྒྱ་གཞུང་ལས། སྤྱིར་ནི་རྟེན་བསྐྱེད་དགུག་བསྟིམ་དང༌། །དབང་བསྐུར་བརྟན་བཞུགས་བཞི་པོ་ནི། །རབ་གནས་ཉིད་ཀྱི་ངོ་བོ་ཡིན། །ཞེས་པ་ལྟར་བཞི་ལས། དང་པོ་རྟེན་བསྐྱེད་ལ། སྔོན་དུ་འགྲོ་བའི་ཡན་ལག་དང༌། ཡན་ལག་ཅན་རྟེན་བསྐྱེད་དངོས་གཉིས་ལས། དང་པོ་ལ་དྲུག ཐུན་སྒྲུབ། བགེགས་སྦྱང༌། མི་ཤིས་པ་སྦྱང་བ། ཉེ་རེག་གི་སྦྱང་བ། སྡིག་པ་སྦྱང་བ། ཁྲུས་ཀྱི་སྦྱང་བའོ། །དང་པོ་ནི། སྔར་བླ་མས་བསྙེན་པ་ཁ་གསོའི་སྐབས་ལྗགས་ཐུན་ནུས་ལྡན་དུ་བསྒྲུབས་པ་དེ། སླར་ཡང་ཚོགས་པ་སྤྱི་མཐུན་ནས་སུམྦྷ་ནི་ཉི་ཤུ་རྩ་གཅིག་གིས་བྲབས་རྫས་ལ་སྔགས་ཞུས་ཏེ་བཏབ་པའི་མཐར། ཐུགས་ཀ་ནས་ཁྲོའི་ཚོགས་དཔག་ཏུ་མེད་པ་འཕྲོས་ཏེ། བདུག་རྫས་དང་བྲབས་རྫས་ལ་ཐིམ་པས་ཁྲོ་བོ་རྣམས་བདུག་རྫས་དང་བྲབས་རྫས་དེ་དང་དེའི་རྣམ་པར་གྱུར་པ། དེས་དངོས་པོ་གང་ལ་གཏོར་ཞིང་རེག་པ་དང་བདུག་པས་གདོན་བགེགས་ལོག་པར་འདྲེན་པའི་རིགས་ཐམས་ཅད་རྒྱང་རིང་དུ་འབྱེར་ནུས་པའི་གྲུབ་པའི་རྫས་མཐུ་སྟོབས་ནུས་པ་དང་ལྡན་པར་གྱུར། ཞེས་བརྗོད་དོ། །གཉིས་པ་ལ་གསུམ། ལྷ་བསྐྱེད། བཀའ་བསྒོ། སྲུང་འཁོར་རོ། །དང་པོ་ནི། ཚོགས་པ་ཡར་བཞེས་བླ་མ་གྲལ་གྱི་མཇུག་ཏུ་རྟེན་ལ་ཞལ་ཕྱོགས་ཏེ། སེམས་ཅན་མ་རིག་པའི་མུན་པར་སང་ཞིང་བདུད་ཀྱི་བྱིན་གྱིས་བརླབས་པ་རྣམས་ལ་བལྟས་ཏེ་དེ་རྣམས་ཀྱི་བདུད་གཞོམ་པའི་ཕྱིར། རང་ཉིད་དབང་ཆེན་རྟ་མཆོག་རོལ་པའི་སྐུར་གསལ་བའི་མིག་གཡས་པ་མ་ལས་ཉི་མ་དང༌། གཡོན་པ་ཌ་ལས་ཟླ་བ་དང༌། མིག་འབྲས་ཧཱུཾ་ལས་བསྐལ་པའི་མེ་ལྟར་འབར་བར་གྱུར། ཞེས་བརྗོད་དོ། །གཉིས་པ་ནི། བགེགས་གཏོར་ཏིང་ལོ་ལམ་སྒྲོན་ཆང་བུ་ལམ་རྒྱགས་ཀྱི་ཚུལ་དུ་བཤམས་ནས། ཨོཾ་ཨཱཿཧཱུཾ་གི་བྱིན་གྱིས་བརླབས། ཨ་ཀཱ་རོས་ཚིམ་པར་བསྔོས་པའི་མཐར། མེ་འཆམས་དང་བཅས་རོལ་མོའི་མཚམས་རྔམ་དྲག་ཏུ་བརྡུང་ནས་བཀའ་བསྒོ་བ་ནི། དཀྱིལ་འཁོར་ས་གཞི་ལ་གནས་པའི། །བགེགས་ཀྱི་ཚོགས་རྣམས་ང་ལ་ཉོན། །ང་ནི་དཔལ་ལྡན་རྡོ་རྗེ་འཛིན། །ང་ཡི་བཀའ་ལས་མ་འདའ་བར། །བགེགས་ཀྱི་ཚོགས་རྣམས་འགྲོ་བར་གྱིས། །གལ་ཏེ་མི་འགྲོ་འདུག་གྱུར་ན། །ཡེ་ཤེས་རྡོ་རྗེ་འབར་བ་ཡིས། །མགོ་བོ་ཚལ་པར་བརྒྱར་འགས་ཤིང༌། །ལུས་རྣམས་སྟོང་དུ་གྱུར་ནས་ནི། །རྣམ་པར་འཇོམས་པ་གདོན་མི་ཟ། །དེ་བས་ཁྱེད་རྣམས་གཞན་དུ་དེངས། །ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་དཀྱིལ་འཁོར་གྱི་སྒོ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང་གཙུག་ལག་ཁང་ངམ། ཕོ་བྲང་ངམ། མཆོད་རྟེན་ནམ། ཁང་བཟང་སོགས་གང་འོས་ཚིག་ཁ་བསྒྱུར་དགོས། འདི་ལ་རབ་ཏུ་གནས་པར་བྱ་ཡིས་གང་སུ་ཡང་རུང་བ་ས་ཕྱོགས་འདི་ན་གནས་པའི་ལྷ་དང༌། ཀླུ་དང༌། ལྷ་མ་ཡིན་དང༌། གནོད་སྦྱིན་དང༌། སྲིན་པོ་དང༌། ཡི་དྭགས་དང༌། ཤ་ཟ་དང༌། རྗེད་བྱེད་དང༌། འབྱུང་པོ་དང༌། ནམ་མཁའི་ལྡིང་དང༌། མིའམ་ཅི་དང༌། རིག་པ་འཛིན་པ་ལ་སོགས་པ་རྒེད་པོ་དང་རྒན་མོ་དང་གཡོག་དང་འཁོར་དུ་བཅས་པ་རྣམས། འདིར་མ་གནས་པར་གཞན་དུ་དེངས་ཤིག འདི་ལྟར་རྡོ་རྗེ་འཛིན་པའི་བཀའ་ཐོས་ནས་མྱུར་བ་ཉིད་དུ་ཕྱིར་དེངས་ཤིག གང་དག་མི་འགྲོ་བ་དེ་དག་ཕྱག་ན་རྡོ་རྗེ་རབ་ཏུ་འབར་བ་ཧཱུཾ་ཀ་ར་ཤིན་ཏུ་ཁྲོས་པ། ཡེ་ཤེས་ཀྱི་རྡོ་རྗེ་ཆེན་པོ་ཀུན་ནས་རབ་ཏུ་འབར་བས་མགོ་བོ་ཚལ་བར་བརྒྱར་འགས་པར་གྱུར་ཏ་རེ། ཞེས་ལན་གསུམ་གྱི་མཐར་གུ་གུས་བདུག བླ་མ་རྡོ་རྗེ་འཛིན་པ་ཁྲོ་བོའི་ང་རྒྱལ་གྱིས་ཞལ་བཞི་པའི་སྔགས་དང་ཡེ་ཤེས་རྡོ་རྗེའི་ཐུན་གྱིས་བྲབ་སྟེ་རྒྱ་མཚོའི་ཕ་མཐར་བསྐྲད་པར་བསམ་མོ། །གསུམ་པ་ནི། དེ་ནས་བགེགས་གཏོར་རྒྱུ་ལམ་དང་བསྟུན་འཕངས་པའི་མོད་ལ། བླ་མས་ཧཱུཾ་མཛད་ཀྱི་ཕྱག་རྒྱ་བཅས་ཏེ། བསྲུང་འཁོར་རྒྱས་བསྡུས་གང་རུང་བསྒོམ། དེ་ན་དོན་དམ་ཏིང་ངེ་འཛིན་གྱི་བསྲུང་བའི་ལྟ་དགོངས་དང་བཅས་ནང་དུ་བྱོན། ཚོགས་པས། འོག་ཐམས་ཅད་རྡོ་རྗེས་ས་གཞི། སྟེང་ཐམས་ཅད་རྡོ་རྗེ་གུར་དང་བླ་བྲེས། ཕྱོགས་མཚམས་ཐམས་ཅད་རྡོ་རྗེ་རྭ་བ་ཟླུམ་པོ་ལ་རྡོ་རྗེ་མདའི་དྲྭ་བས་བརྒྱན་པ། བར་མཚམས་མེད་པ་ཅིས་ཀྱང་མི་ཤིགས་པ། ཅིས་ཀྱང་མི་འཇིག་པའི་རྡོ་རྗེ་མཁར་མེའི་ཕུང་པོ་འབར་བ་ནམ་མཁའི་ཁམས་ཁྱབ་པ་ཞིག་ཏུ་གྱུར། གསུམ་པ་མི་ཤིས་པ་སྦྱང་བ་ནི། དེ་ནས་སྦྱང་ཆས་བཤམས། ཨོཾ་ཨཱཿབིགྷྣན་ཏ་ཀྲྀཊ་ཧཱུཾ། ཞེས་འཁྱིལ་སྔགས་བདུན་དང་ཧཱུཾ་བདུན་བཟླས་པས་ཡུངས་ཀར་སྔགས་ཞུ། དེ་ནས་མཆོད་གཡོག་གིས་མེ་རྫའི་མེ་བཀལ། ལས་རྡོར་གྱིས་སྦྱང་བ་ཕྱག་ལེན་ལྟར་བསྐོར་བར་བྱ་སྟེ། དེ་ཡང་ཐོག་མར་ཡུངས་ཀར་ལག་པའི་ཁ་ཚུར་གཉིས་ཀྱིས་བཟུང་ནས་གཡས་པས་རྟེན་ལ་གཡོན་བསྐོར་གཅིག་དང༌། གཡོན་པས་ཀྱང་གཡོན་བསྐོར་གཅིག་ནས་མེར་བླུགས། ཡང་དེའི་རྗེས་མར་གཡས་སུ་བསྐོར་བ་སྟེ། ཡུངས་ཀར་བཞི་ལ་ཕྱག་རྒྱ་ཡང་བཞིར་འགྲོ་ན་དྲུག་བཞི་ལྡན་གྱི་དོན་དང་མཐུན་ལུགས་རྗེ་ཀུན་དགས་རང་བཟོ་མ་རྙོག་པར་ཞིབ་ཏུ་གསུངས་འདུག་པས་དཔྱོད་ལྡན་རྣམས་ཀྱིས་དེར་དཔྱད་པར་ཞུ། སྦྱོང་སྔགས་ནི། ཨོཾ་སརྦ་པཱ་པཾ་ད་ཧ་ན་བཛྲ་ཡ་བཛྲ་ས་ཏྭ་སྱ་སརྦ་པཱ་པཾ་ད་ཧ་ན་སྭཱཧཱ། ཞེས་ཡུངས་ཀར་དང་ཆུ་མེར་དོར་བས་རྟེན་གྱི་མི་ཤིས་པ་བསྲེག་པར་གསུངས་པ་དང༌། དེ་བཞིན་ཁམ་ཕོར་སོགས་ཀྱང་ཕྱག་རྒྱ་སྔར་བཞིན་ལ། མེར་མི་བསྲེག་པར་ཀ་ཏོ་ར་ལྟ་བུར་དོར་བའི་མཐར་རྫོགས་པ་དང་བདེན་པ་དང་བརྗོད་པར་གསུངས་ཏེ། ན་མོ། སངས་རྒྱས་ཀྱི་བཀའ་བདེན་པ་དང༌། ཆོས་ཀྱི་བཀའ་བདེན་པ་དང༌། དགེ་འདུན་གྱི་བཀའ་བདེན་པ་དང༌། བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་དཀྱིལ་འཁོར་ཆེན་པོའི་ལྷ་ཚོགས་རྣམས་ཀྱི་བཀའ་བདེན་པ་དང༌། བདེན་པ་དེ་རྣམས་ཀྱི་མཐུ་དང་ནུས་པ་ལ་བརྟེན་ནས་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། གཙུག་ལག་ཁང་ངམ། ཕོ་བྲང་ངམ། མཆོད་རྟེན་ནམ། ཁང་བཟང་འདི་ལ་ཆག་ཆེ་ཉམ་ང་བར་རྩོམ་པའི་གདོན་རིགས་སྤྱི་དང༌། ཁྱད་པར་གྱུར་དང་མི་ཤིས་པ་དང༌། འབྱུང་བཞིའི་གནོད་པ་དང༌། ལྟས་ངན་པ་ལ་སོགས་པའི་མི་མཐུན་པའི་ཕྱོགས་ཐམས་ཅད་དང༌། དེ་དག་གི་རྒྱུ་བསམ་ངན་སྦྱོར་རྩུབ་འཆང་བའི་རིགས་ཐམས་ཅད་འདིར་མ་གནས་པར་གཞན་དུ་དེངས་ཤིག གང་དག་མི་འགྲོ་བ་དེ་དག་ཡེ་ཤེས་ཀྱི་རྡོ་རྗེ་མེ་འབར་ཞིང་རབ་ཏུ་འབར་བ་འདིས་གདོན་བགེགས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པར་གྱུར་ཏ་རེ། ཞེས་བརྗོད་ཅིང་ཕྱིར་དོར་བ་དང་ལྷན་ཅིག་བགེགས་སིལ་དང་བཅས་སུམྦྷ་ནི་སོགས་དྲག་སྔགས་དང་ཡུངས་ཐུན་གྱིས་རིང་དུ་བསྐྲད་པར་བྱའོ། །བཞི་པ་ཉེ་རེག་གི་སྦྱང་བ་ནི། དེ་ནས་ཉེ་རེག་དང་མཆོད་པའི་ཕྱག་ལེན་ལྷན་དུ་མཛད་པ་སྟེ། ཚོགས་པས། ཨོཾ་ཧྲཱིཿཧཱུཾ་སྭ་ཨོཾ་ཨཱཿཛཿཧཱུཾ་བཾ་ཧོཿ ཨ་པ་རི་མི་ཏ་ཨརྫྙ་ན་མཧཱ་སིདྡྷི་ཧ་ས་ནི་རི་ཏི་སྭཱཧཱ། ཞེས་སྔགས་ལན་གསུམ་བརྗོད་སྐབས་ལས་རྡོར་གྱིས་ལག་པ་གཡོན་པའི་ཁྱོ་བར་ཆུ་གཙང་བླུགས། རྟེན་གྱི་མདུན་དུ་ཙོག་པུར་འདུག གཡས་པའི་གུང་སྲིན་གྱིས་བླངས་ཏེ་རྟེན་རྣམས་ཀྱི་ཞལ་དང༌། ཤངས། སྤྱན། སྙན། དབུ། ཕྱག ལྟེ་བ་རྣམས་སུ་བྱབས་ནས་རེག་པའི་སྟངས་ཀ་བྱ། དེ་སྐབས་བླ་མས་རྟེན་གྱི་སྣང་བརྙན་མེ་ལོང་དུ་འཆར་བ་ལ་མཆོད་པ་གསུམ་འབུལ་བའི་ཕྱག་ལེན་ནི། དྲི་བཟང་གི་ཆུ་དང་ཀུ་ཤའི་པིར་ཐོགས་ཏེ་རྟེན་རྣམས་ཀྱི་ཐུགས་ཀར་བྱུག མེ་ཏོག་གི་ཕྲེང་བ་ཐོགས་ཏེ་རྟེན་གྱི་དབུ་ལ་འབུལ། མཆོད་ཡོན་གྱི་དུང་ཆོས་ཐོགས་ཏེ་ཞལ་དུ་འབུལ་ཚུགས་ཀྱིས་ཏིང་དུ་བླུགས། དེ་ནས་འཁྱིལ་སྔགས་བདུན་དང་ཧཱུཾ་བདུན་བརྗོད་དུས་སྤོས་དཀར་སྔགས་ཞུ། ལས་རྡོར་གྱིས་མར་མེ་གཡས་བསྐོར་དང༌། མཆོད་གཡོག་གིས་སྤོས་དཀར་མེར་བསྲེགས་ཏེ་གཡོན་དུ་བསྐོར་བར་བྱའོ། ལྔ་པ་སྡིག་པ་སྦྱང་བ་ནི། ཡོན་བདག་བོས་ལ་སྡིག་གཟུགས་གྲལ་མཇུག་ཏུ་བཞག མེ་ཆུ་ལས་བུམ་བཅས་བླ་མའི་མདུན་ཕུལ། ཚོགས་པས། རང་གི་རྐང་མཐིལ་གཉིས་སུ་ཡཾ་ལས་རླུང་གི་དཀྱིལ་འཁོར། ལྟེ་བ་གཏུམ་མོ་ཡེ་ཤེས་ཀྱི་མེ། སྙིང་གར་སྡིག་པའི་ས་བོན་པཾ་ནག་པོ་ལ་ལུས་ངག་ཡིད་ཀྱི་སྡིག་སྒྲིབ་ཐམས་ཅད་འདུས་ཏེ་ཡོད་པ། རླུང་གཡོས། ལྟེ་བའི་གཏུམ་མོ་ཡེ་ཤེས་ཀྱི་མེ་འབར་བས་སྙིང་གའི་པཾ་དེ་སྡིག་པ་རྭ་ཅན་གྱི་རྣམ་པ་སྣ་སྒོ་ནས་འཐོན་མདུན་གྱི་ཏིལ་ལ་ཐིམ་པར་གྱུར། དེ་སྐབས་ལས་རྡོར་གྱིས་སྡིག་གཟུགས་བླངས་ཏེ་ཚོགས་པ་དང་ཡོན་བདག་ཐམས་ཅད་ཀྱི་མདུན་དུ་འཁོད་པ་དང༌། སོ་སོའི་སྣ་བུག་གཡོན་སྲིན་ལག་གིས་བསུ་བ། སྣ་བུ་གཡས་ནས་སྡིག་སྒྲིབ་རླུང་གིས་དེད་དེ་སྡིག་གཟུགས་ལ་ཐིམ་པར་བསམ་ནས་རླུང་རོ་འབུད། དེ་ནས་ལས་སྔགས་ཀྱིས་མེ་ཆུ་བསངས། མེའི་ནང་དུ་ཁྲོ་བོ་ཟ་བྱེད་རྡོ་རྗེ་དང་དྲིལ་བུ་འཛིན་པ་ཞལ་ཤིན་ཏུ་གདངས་པས་གསོལ་བར་གྱུར། བླ་མས་རྡོར་དྲིལ་དང་བཅས་པད་ཀོར་གྱིས་མཐར་མཐེབ་མཛུབ་ཀྱིས་སྡིག་གཟུགས་བཅད་ནས། གཡས་སུ་བཤམས་པའི་ཡེ་ཤེས་ཀྱི་མེ་དང༌། གཡོན་ཆོས་ཉིད་ཀྱི་རྒྱ་མཚོར་དམིགས་ཏེ། ཨོཾ་ཊཱ་ཀ་ཁ་ཁ་ཁཱ་ཧི་ཁཱ་ཧི་སརྦ་པཱ་པཾ་ད་ཧ་ན་བྷསྨིན་ཀུ་རུ་སྭཱཧཱ། ཞེས་སྲེག་བླུགས་ལན་གསུམ་གྱི་མཐར་མེར་བླུགས་པས་དབྱིངས་ཡེ་གཉིས་མེད་དུ་བསྲེ་བས་དྲན་འཛིན་དང་བཅས་སིལ་སྙན་བྱའོ། །དྲུག་པ་ཁྲུས་ཀྱི་སྦྱང་བ་ལ་གཉིས། བཅས་ཤོམ་དང༌། ཁྲུས་གསོས་དངོས་སོ། །དང་པོ་ནི། །སྡོམ་འབྱུང་ལས། དྲི་ཞིམ་ལྡན་པའི་མར་གྱིས་བྱུག །འདག་ཆལ་གྱིས་ནི་ཁྲུས་ཀྱང་བྱ། །་ཞེས་པ་ལྟར། འདག་ཆལ་བདུད་རྩི་ལྔ། ཏིལ་མར། སྲན་ཕྱེ། བ་བྱུང་ལྔ། དྲི་ལྔ། སྐྱུ་རུ་རའི་ཕྱེ། ཡུངས་བའི་ཕྱེ། ཤིང་ཤུན་གྱི་ཕྱེ་རྣམས་ཆུ་དང་སྦྱར། དེ་ལ་བདུད་རྩི་ལྔ་ནི། འོ་མ། ཞོ། མར། སྦྲང་རྩི། ཤེལ་ཀར་རོ། །བ་བྱུང་ལྔ་ནི། གྲོང་གི་དྲི་མས་མ་གོས་པའི་དམར་ཟལ་གྱི་འོ་མ། ཞོ་མར། ལྕི་བ་དང་ཆུས་ལ་མ་ལྷུང་བ་རྣམས་སོ། །དྲི་ལྔ་ནི། ཙནྡན། ག་བུར། གུར་གུམ། ལི་ཤི། ཛ་ཏིའོ། །ཤིང་ཤུན་ནི་སུག་པ་དང་ལྕམ་པ་སོགས་ཀྱིས་བྱའོ་གསུངས། དེ་རྣམས་བྱུག་བྱེད་ཀུ་ཤའི་པིར་དང༌། དྲུད་བྱེད་དཱརྦའི་པིར་བཅས་སྣོད་གཅིག་ཏུ་འགྲིགས། སྐུ་ཕྱིའི་དར་དྲི་བཟང་གིས་པདྨ་འདབ་བཞི་བྲིས་པའི་ལྟེ་བ་དང་འདབ་བཞིར་ཨོཾ་ཧཱུཾ་ཏྲཾ་ཧྲཱིཿཨཱཿ རིམ་པར་བྲིས་ཏེ་འཇོག ན་བཟའ་སྟོད་གཡོགས་སྨད་གཡོགས་ཟུར་བཅས་འདུ་བྱའོ། །གཉིས་པ་ལ་གཉིས། ཕལ་ཁྲུས་དང༌། མཆོག་ཁྲུས་སོ། །དང་པོ་ནི། དེ་ནས་ཚོགས་པ་ཡར་བཞེངས་དབུ་སྒོམ་བཞེས། དངོས་སུ་དཀྱིལ་འཁོར་གྱི་བྱང་དུ་བྱོན་པའམ་འཁོད་པའི་རྣམ་པར་མོས་ཏེ། ཚོགས་པས། གང་འདིར་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཞི་བ་དང་ཁྲོ་བོའི་རྣམ་པར་སྣང་བའི་སྐུ་གསུང་ཐུགས་ཀྱི་རྟེན་རྣམས་ལ། ཡོ་བྱད་ཐམས་ཅད་དང་ལྡན་པའི་ཁྲུས་འདི་གསོལ་བར་བགྱིའོ། །ཞེས་སྙན་གསན་ཕབ། དེ་ནས་ལས་རྡོར་གྱིས་ཁྲུས་ཁང་དངོས་སུ་བཟོས་པ་ཡོད་ན་བཀྲམ་མེད་ན་མེ་ལོང་གི་སྟེང་དུ་གདུགས་ཕབ་པའམ་དར་གྱི་ལྡིང་གུར་བཅའ་བ་བཟུང་སྟེ། ཁྲུས་ཁང་བསྐྱེད་པ་ནི། ཚོགས་པས། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ། །ཤེལ་གྱི་ས་གཞི་གསལ་ཞིང་འཚེར་བར་བསྟར། །རིན་ཆེན་འབར་བའི་ཀ་བ་ཡིད་འོང་ལྡན། །མུ་ཏིག་འོད་ཆགས་བླ་རེ་བྲེས་པར་དེར། །ཞེས་བརྗོད། རྟེན་སྤྱན་དྲང་དུ་བཏུབ་པ་རྣམས་ཁྲུས་ཁང་དུ་གདན་ལ་འདྲེན། ལས་རྡོར་གྱིས་སྐུ་ཕྱིའི་དར་ཕྲག་ཏུ་བཟུང༌། མེ་ལོང་གཡོན་དང་ཆུ་གཙང་གི་བུམ་པ་གཡས་སུ་ཐོགས་ཏེ། ཚོགས་པས། དེ་བཞིན་གཤེགས་པ་རྣམས་དང་དེ་སྲས་ལ། །རིན་ཆེན་བུམ་པ་མང་པོ་སྤོས་ཀྱི་ཆུ། །ཡིད་འོང་ལེགས་པར་བཀང་བས་གླུ་དང་ནི། །རོལ་མོ་བཅས་པ་དུ་མས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། སྔགས་བརྗོད་པ་དང་ལྷན་ཅིག་ཚོགས་སིལ་བཅས་ཆུ་གཙང་གིས་བཀྲུ། དེ་ནས་ལས་རྡོར་གྱིས་བུམ་པ་དེ་ཉིད་ཀྱིས་དང༌། མཆོད་གཡོག་གིས་འདག་ཆལ་གྱི་སྣོད་ཐོགས་ཏེ། ཚོགས་པས། རྒྱལ་བའི་སྐུ་ལ་ཉེས་པ་མི་མངའ་ཡང༌། །སེམས་ཅན་ལུས་ཀྱི་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་ལུས་ཀྱི་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཀ་ཡ་བི་ཤོ་དྷ་ན་ཡེ་སྭཱཧཱ། སྔགས་བརྗོད་པ་དང་ལྷན་ཅིག་ཀུ་ཤའི་པིར་གྱིས་འདག་ཆལ་བྱུག་དཱརྦའི་པིར་གྱིས་དྲུད་དེ་ཆུ་གཙང་གིས་བཀྲུ། དེ་བཞིན་དུ། རྒྱལ་བའི་གསུང་ལ་ཉེས་པ་མི་མངའ་ཡང༌། །སེམས་ཅན་ངག་གི་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་ངག་གི་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཝཱ་ཀ་བི་ཤོ་དྷ་ན་ཡེ་སྭཱཧཱ། སྔགས་དང་ལྷན་ཅིག་བྱུག་དྲུད་བཀྲུ་གསུམ་གྱི་ཕྱག་ལེན་ཚང་བར་བྱ། ཡང༌། རྒྱལ་བའི་ཐུགས་ལ་ཉེས་པ་མི་མངའ་ཡང༌། །སེམས་ཅན་ཡིད་ཀྱི་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་ཡིད་ཀྱི་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཙིཏྟ་བི་ཤོ་དྷ་ན་ཡེ་སྭཱཧཱ། སྔགས་དང་ལྷན་ཅིག་བྱུག་དྲུད་བཀྲུ་གསུམ་བྱའོ། །དེ་ནས་འདག་འཆལ་མི་དགོས་ཆུ་གཙང་གི་བུམ་པ་ཐོགས་ཏེ། རྒྱལ་བའི་སྐུ་གསུང་ཐུགས་མཆོག་ལ། །ཉོན་མོངས་དྲི་མ་མི་མངའ་ཡང༌། །བདག་སོགས་སྒོ་གསུམ་སྒྲིབ་སྦྱང་ཕྱིར། །གཙང་མའི་ཆབ་ཀྱིས་ཁྲུས་གསོལ་ལོ། །ཨོཾ་སརྦ་ཏ་ཐཱ་ག་ཏ་མ་ལ་སཾ་ཤོ་དྷ་ན་ཡེ་སྭཱཧཱ། སྔགས་དང་ལྷན་ཅིག་ཚོགས་སིལ་དང་བཅས་ཆུ་གཙང་གིས་བཤལ། དེ་དག་སྐུ་ལ་སོགས་ཀྱིས་སྐུ་དབྱི་བྱ་དེས་ཕལ་ཁྲུས་གྲུབ་བོ། །གཉིས་པ་མཆོག་ཁྲུས་ནི། སྡོམ་འབྱུང་ལས། ཕྱི་ནས་བུམ་པ་སོ་སོ་ཡི། །སྐུ་གཟུགས་རྣམས་ནི་ཁྲུས་ཀྱང་བྱ། །་གསུངས་པ་ལྟར། ལས་རྡོར་གྱིས་བུམ་པ་སོ་སོའི་ཆུ་མཆོག་བསྡུ་བྱའི་བུམ་པ་གཞན་ཞིག་ཐོགས་ཏེ། ཚོགས་པས། རང་གི་སྙིང་ག་ནས་འཕྲོས་པའི་འོད་ཟེར་གྱིས་དེ་བཞིན་གཤེགས་པ་དང་ལྷ་མོ་རྣམས་སྤྱན་དྲངས། དེ་རྣམས་ཀྱིས་བུམ་པའི་ཆུ་ཁྲུས་མཛད། བཀྲ་ཤིས་གླུ་དང༌། སྣ་ཚོགས་པའི་རོལ་མོའི་སྒྲ་ལ་སོགས་པས་མཆོད་པར་གྱུར། དེ་སྐབས་མཆོད་གཡོག་གིས་དབུས་རྣམ་རྒྱལ་བུམ་པ་ནས་ཆུ་ཅུང་ཟད་ལས་རྡོར་གྱི་ཕྱག་གི་བུམ་པར་བླུགས་ཏེ། ཚོགས་པས། ཁམས་གསུམ་ཀུན་གྱིས་ཕྱག་བྱས་པ་སོགས་ནས་ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཧཱུཾ། སྔགས་དང་ལྷན་ཅིག་ཆ་སིལ་བཅས་ཁྲུས་ཕུལ། དེ་ནས་ཤར་གྱི་བུམ་པ་ནས་བླུགས། ཇི་ལྟར་བལྟམས་པ་སོགས་ནས་ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཧཱུཾ་ཆ་སིལ་བྱ། ཤར་ལྷོའི་བུམ་པ་ནས་བླུགས། གཟུགས་ཀྱི་ཕུང་པོ་སོགས་ནས་ཤྲཱི་ཡེ་ཧཱུཾ། ལྷོའི་བུམ་པ་ནས་བླུགས། ཚོར་བའི་ཕུང་པོ་སོགས་ནས་ཤྲཱི་ཡེ་ཧཱུཾ། ལྷོ་ནུབ་ཀྱི་བུམ་པ་ནས་བླུགས། འདུ་བྱེད་ཕུང་པོ་སོགས་ནས་ཤྲཱི་ཡེ་ཧཱུཾ། ནུབ་བྱང་གི་བུམ་པ་ནས་བླུགས། རྣམ་ཤེས་ཕུང་པོ་སོགས་ནས་ཤྲཱི་ཡེ་ཧཱུཾ། བྱང་གི་བུམ་པ་ནས་བླུགས། སངས་རྒྱས་གཟུགས་བརྙན་གནས་དང་ནི། །སློབ་པའི་དགེ་འདུན་གནས་ཀྱི་ས། །གཙུག་ལག་ཁང་དང་གནས་གཞན་ལ། །བདག་གིས་ཁྲུས་འདི་གསོལ་བར་བགྱི། །ཨོཾ་སརྦ་ཏ་ཐཱ་ག་ཏ་སོགས་ནས་ཤྲཱི་ཡེ་ཧཱུཾ། བྱང་ཤར་གྱི་བུམ་པ་ནས་བླུགས། ཇི་ལྟར་དམ་པ་ཏོག་དཀར་སོགས་ནས་བི་ཤུདྷེ་སྭཱཧཱ། ཞེས་པའི་བར་གྱིས་མཆོག་ཁྲུས་གྲུབ་བོ། །དེ་ནས་སྐུ་ཕྱིའི་དར་ཐོགས་ཏེ། དེ་དག་སྐུ་ལ་སོགས་ནས་བི་ཤོ་དྷ་ན་ཡེ་སྭཱཧཱ། ཞེས་པའི་བར་གྱིས་སྐུ་དབྱི་བྱ། དེ་ནས་ན་བཟའ་གོས་ཟུང་ཐོགས་ཏེ། སྣ་ཚོགས་དབང་པོའི་གཞུ་ལྟར་རབ་བཀྲ་ཞིང༌། །གང་ལ་རེག་ན་བདེ་བའི་རྒྱུར་གྱུར་པ། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །ཨོཾ་བཛྲ་ཝསྟྲ་ཡེ་ཨཱཿཧཱུཾ། ཞེས་ན་བཟའ་ཕུལ། འདིར་ལ་ལས་དངོས་གཞི་ལ་ན་བཟའ་འོག་ཏུ་མངའ་དབུས་སྐབས་འབུལ་རྒྱུ་ཡོད་པས་འདིར་མི་དགོས་ཞེས་ཁ་ཚོན་ཆོད་པར་འདུག་ཀྱང༌། ཁྲུས་ཀྱི་རྗེས་སུ་ན་བཟའ་ངེས་ཕུལ་དགོས་པ་ནི་དོན་ལ་དཔྱད་པས་ཤེས་ནུས། ན་བཟའ་ཡང་ཕུལ་ཀྱང་ལྷག་པའི་སྐྱོན་དུ་གལ་ལ་འགྱུར། ཇི་ཙམ་འབུལ་ཡང་དེ་ཙམ་གྱིས་བསོད་ནམས་ཐོབ་པ་ནི་གདོན་མི་ཟའོ། །གཉིས་པ་ཡན་ལག་ཅན་རྟེན་བསྐྱེད་དངོས་ལ་དྲུག །རྟེན་དམ་ཚིག་པར་བསྐྱེད་པ། ཡེ་ཤེས་པ་སྤྱན་དྲངས་པ། །ཕྱི་འབྲང་བསྐྲད་པ། ནམ་མཁའ་བཞུགས་པ་ལ་བསྟིམ་པ། ནམ་མཁར་མཆོད་ཅིང་བསྟོད་པ། རབ་གནས་ཀྱི་སྙན་གསན་དབབ་པའོ། །དང་པོ་ནི། ཡན་ལག་བཞན་པའི་གཞུང་ལས། རང་གཞུང་གི་མདུན་བསྐྱེད་བཞིན་དམ་ཚིག་པ་བསྐྱེད་པ་ཞེས་གསུངས་པས། རྟེན་བསངས་སྦྱང་གི་ཕྱིར་བླ་མས་དབུ་སྒོམ་བཞེས་ལས་བུམ་ཕྱག་ཏུ་ཐོགས་ཏེ། ཨོཾ་བཛྲ་ཀྲོ་དྷས་རྟེན་རྣམས་ལ་བསངས་གཏོར་བྱས། ཨོཾ་སྭ་བྷཱ་ཝས་རབ་ཏུ་གནས་བྱའི་རྟེན་རྣམས་སྦྱངས། སྟོང་པའི་ངང་ལས། རོལ་མོ་དང་བཅས། ཟླ་གམ་སྨུག་ནག་དཀྱིལ་འཁོར་དུ་སོགས་ནས། མངོན་པར་རོལ་པས་གཤེགས་སུ་གསོལ། ཞེས་པའི་བར་མདུན་བསྐྱེད་ཇི་ལྟ་བ་བཞིན་ནོ། །གཉིས་པ་ནི། ཡན་ལག་བཞི་པའི་གཞུང་ལས་བྱུང་བ་ལྟར། རང་གི་སྙིང་ག་ནས་སྤྲོས་པའི་འོད་ཟེར་གྱིས། བདེ་བ་ཅན་གྱི་ཞིང་ནས་རབ་ཏུ་གནས་པར་བྱའི་ཡེ་ཤེས་སེམས་དཔའ་དང༌། ཕྱོགས་བཅུའི་ཞིང་ནས་སངས་རྒྱས་དང་བྱང་ཆུབ་སེམས་དཔའ་ལ་སོགས་པ་ལྷ་རྣམས་མདུན་གྱི་ནམ་མཁར་བཛྲ་ས་མ་ཛཿ ཞེས་གྲངས་ཚད་དང་བཅས་པ་ངེས་པའི་ལྷ་དང༌། གྲངས་ཚད་ལས་འདས་པ་གཅིག་ཏུ་མ་ངེས་པའི་མགྲོན་ཏེ་ལྷན་ཅིག་ཏུ་སྤྱན་དྲངས་པའོ། །གསུམ་པ་ནི། དེ་ནས་ནམ་མཁར་བྱོན་པའི་ཡེ་ཤེས་པ་ལ་དམིགས་ཏེ། ཡེ་ཤེས་འབྲང་གི་བགེགས་རྣམས་ཕྱིར་དེངས་ཤིག་ཅེས་སུམྦྷ་ནི་སིལ་སྙན་བཅས་ཡུངས་ཐུན་གྱིས་བྲབས་ཏེ་བསྐྲད་པར་བྱའོ། །བཞི་པ་ནི། དེ་ནས་ཕྱག་རྒྱ་གན་བཀལ་བཅས། ནམ་མཁར་བཏེག་པའི་ཡེ་ཤེས་ཀྱི་འཁོར་ལོ་དང་གཉིས་སུ་མེད་པར་གྱུར། ཞེས་བརྗོད་དོ། །ལྔ་པ་ནམ་མཁར་མཆོད་ཅིང་བསྟོད་པ་ནི། ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏིཙྪཾ་ཧཱུཾ་སྭཱཧཱ། དེ་བཞིན་ཨོཾ་སརྦ་ཏ་ཐཱ་ག་ཏ་པཱདྱཾ། ཨཉྪ་མཱ་ནཾ་པྲ་ཏིཙྪཾ་ཧཱུཾ་སྭཱཧཱ། ཞེས་དང༌། ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ། དེ་བཞིན་དྷུ་པེ། ཨ་ལོ་ཀེ གནྡྷེ། ནཻ་ཝི་དྱེ། ཤཔྟ་ཧུཾ་ཧཱུཾ་ཕཊ་སིལ་སྙན་དང་བཅས་པའི་ཕྱི་མཆོད་དང༌། ཨོཾ་ཨཱཿབཛྲ་རཱུ་པ་ཧུཾ་ཧཱུཾ་ཕཊ། དེ་བཞིན་ཝཱི་ནི། གནྡྷེ། རཱ་ས། པརྴེ་ཧུཾ་ཧཱུཾ་ཕཊ། ཞེས་ནང་མཆོད་དང༌། ལྕགས་ཀྱུ་ལྔ་དང་བདུད་རྩི་ལྔ། །དངོས་གྲུབ་ཀུན་གྱི་བདག་ཉིད་མཆོག །དཀྱིལ་འཁོར་མཆོད་པ་བགྱི་བར་འཚལ། །རྒྱལ་བའི་ཡེ་ཤེས་ལྔ་ཐོབ་ཤོག །སརྦ་པཉྩ་ཨ་མྲི་ཏ་པཱུ་ཛ་ཁཱ་ཧི། ཞེས་གསང་མཆོད་དང༌། མཛེས་མ་འདི་དག་ཕྱག་རྒྱ་ཆེ། །མཐའ་ཡས་བདེ་བ་སྦྱིན་པ་མོ། །རིགས་ལྔ་ལས་བྱུང་འདི་ཕུལ་བས། །རིག་པའི་བརྟུལ་ཞུགས་མཐར་ཕྱིན་ཤོག །ལྷ་དང་མི་ཡི་བདེ་བ་ནི། །བསྡུས་བྱས་རྡོ་རྗེ་འཛིན་པ་ཡི། །བཅུ་དྲུག་ཆར་ཡང་མི་ཕོད་པའི། །དགའ་བ་བླ་ན་མེད་པས་མཆོད། །ཅེས་དེ་ཁོ་ན་ཉིད་ཀྱི་མཆོད་པའོ། །བསྟོད་པ་ནི། འཇིག་རྟེན་འདྲེན་པའི་གཙོ་བོ་ཚེ་དཔག་མེད། །དུས་མིན་འཆི་བ་མ་ལུས་འཇོམས་མཛད་པའི། །མགོན་མེད་སྡུག་བསྔལ་གྱུར་པ་རྣམས་ཀྱི་སྐྱབས། །སངས་རྒྱས་ཚེ་དཔག་མེད་ལ་ཕྱག་འཚལ་བསྟོད། །ཅེས་བསྟོད་དོ། །དྲུག་པ་སྙན་གསན་དབབ་པ་ནི། ལག་ཏུ་སྤོས་ཐོགས་སྔར་གྱི་ཚུལ་གྱིས། ལྕེ་ཧཱུཾ་ལས་རྡོ་རྗེར་གྱུར་ཅེས་བརྗོད་ནས་དྲིལ་གསིལ་དང་བཅས། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །མགོན་པོ་ཐུགས་རྗེ་ཆེ་བདག་ཉིད། །རྡོ་རྗེ་འཛིན་པ་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །སྐུ་གསུང་ཐུགས་ཀྱི་རྟེན་འདི་རྣམས། །འགྲོ་ལ་ཕན་ཕྱིར་རབ་གནས་བགྱི། །ཐམས་ཅད་འདིར་ནི་རབ་བཞུགས་ནས། །ཐུགས་བརྩེས་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ཅེས་ལན་གསུམ་བརྗོད་ནས་སྤོས་བསྡུའོ། །གཉིས་པ་དགུག་བསྟིམ་བྱ་བ་ནི། སྡོམ་བྱུང་ལས། ཕྱིས་ནི་ནམ་མཁར་གནས་པ་ཡི། །ཡེ་ཤེས་འཁོར་ལོ་བཅོམ་ལྡན་འདས། །ལུགས་མ་སོགས་ལ་རབ་གཞུག་བྱ། །ཞེས་དང༌། རྣམ་རྟོག་མེད་པའི་རང་བཞིན་གྱི། །རབ་གནས་ལྷ་རྣམས་བཞུགས་པ་ཡིན། །ཞེས་གསུངས་པ་ལྟར། ཏིང་འཛིན་དགོངས་པའི་གནས་གསུམ་དང་ལྡན་པའི་སྒོ་ནས་རྟེན་དམ་ཚིག་པ་ལ་བརྟེན་པ་ཡེ་ཤེས་པ་བསྟིམ་པར་མོས་པའི་གསལ་སྣང་དང་བཅས་པའི་ངང་ནས། ཛཿཧཱུཾ་བཾ་ཧོཿ རྟེན་གྱི་དམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད་དོ། །གསུམ་པ་དངོས་གཞི་ལྷ་དབང་བསྐུར་ཚུལ་ལ་གཉིས། ཡན་ལག་ཅན་རྟེན་དབང་དངོས་དང༌། དེའི་ཡན་ལག་ཏུ་མངའ་དབུལ་གྱི་རིམ་པར་བཤད་པའོ། །དང་པོ་ནི། ཡན་ལག་བཞི་པའི་གཞུང་ལས། རྒྱས་པར་སློབ་མ་ལ་བསྐུར་བ་དེ་ཉིད་ཀྱིས་སོ་ཞེས་གསུངས་པས། འདིར་རྒྱས་པའི་དབང་དུ་བྱས་ཏེ་སྒྲུབ་གཞུང་ཆོ་གའི་སྒོ་ནས་བསྐུར་བ་ལ། བསྐུར་ཚུལ་ལ་ཁྱད་པར་མེད་ཀྱང་ཁས་བླངས་ཀྱི་གང་ཟག་ཡོད་མེད་ཀྱི་ཁྱད་པར་ལས། དྲིས་ལན་བཏབ་པ་རྣམས་དང༌། སྡོམ་བཟུང་དང༌། མནའ་ཆུ་སྦྱིན་པ། དམ་ཚིག་བསྒྲགས་པ་རྣམས་ལྷ་དབང་གི་སྐབས་སུ་མི་དགོས་པའི་རྒྱུ་མཚན་ཤེས་པར་གཅེས་སོ། །དེ་ནས་བླ་མས་དབུ་སྒོམ་བཞེས་ལས་བུམ་ཕྱག་ཏུ་ཕུལ། ཚོགས་པས། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཧཱུཾ། འདིར་བགེགས་གཏོར་མི་དགོས། བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པའི་དྲུང་དུ་རྟེན་རྣམས་དཀྱིལ་འཁོར་དུ་འཇུག་ཅིང་དབང་ཞུ་བའི་ཡོན་དུ། ཨོཾ་བཛྲ་བྷུ་མི་ཨཱཿཧཱུཾ་སོགས་ནས་ཀ་ནིརྻ་ཏ་ཡ་མི། ཞེས་པའི་བར་གྱི་མཎྜལ་ཕུལ། དེ་ནས་གསོལ་བ་བཏབ་པ་ནི། ཀུན་མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱོང་བ། །དེ་རིང་བཤད་པའི་རིན་ཆེན་གཏེར། །གཙོ་བོས་རྟེན་ལ་བཀའ་དྲིན་སྩོལ། །ལན་གསུམ། དཀོན་མཆོག་གསུམ་ལ་སོགས་སྡོམ་བཟུང་མི་དགོས། ཁྱད་པར་གྱི་གསོལ་བ་བཏབ་པ་ནི། བཅོམ་ལྡན་མགོན་པོ་བྱམས་ལྡན་ཚེ་དཔག་མེད། །ཐུགས་ཀྱི་དཀྱིལ་འཁོར་རིན་ཆེན་བུམ་ནང་གི །བྱང་ཆུབ་སེམས་ཀྱི་ཨཱ་ཡུ་ཥེ་དམར་པོ། །རྟེན་འདི་རྣམས་ལ་འཇུག་པར་འཚལ་ལགས་ན། །བྱིན་གྱི་རློབས་ལ་མྱུར་དུ་སྩལ་དུ་གསོལ། །ལན་གསུམ། དེ་ནས་རྟ་སྔགས་ཀྱིས་བསངས། སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། པདྨ་སྡོང་པོ་འདབ་མ་འབུམ་ལྡན་པར། །ཚེ་དཔག་མེད་པ་ལི་ཁྲིའི་མདོག །ཅུང་ཟད་ཁྲོ་ལ་འཛུམ་པའི་ཉམས། །སྣ་ཚོགས་རིན་ཆེན་བརྒྱན་གྱིས་མཛེས། །བུམ་པར་བཅས་པའི་ཐོད་པ་འཛིན། །རྡོ་རྗེ་སྐྱིལ་ཀྲུང་བཞུགས་པའོ། །དེ་ཡི་པང་དུ་རྒྱལ་བའི་ཡུམ། །བཅུ་དྲུག་ལོན་པ་སྐུ་ཤ་རྒྱས། །འཇམ་ཞིང་ནུ་མ་འབུར་བ་ལ། །ཕྱག་གཡས་རང་རྟགས་པདྨ་འཛིན། །གཡོན་པོ་ཐོད་པ་བདུད་རྩིས་བཀང༌། །ཡབ་ལ་སྟོབ་ཅིང་སྐུ་ལ་འཁྲིལ། །ཐབས་དང་ཤེས་རབ་གཉིས་མེད་པས། །སྙོམས་འཇུག་ཟག་མེད་བདེ་བ་རྒྱས། །བདེ་བ་ཅན་ནས་ཡེ་ཤེས་པ་ཁ་བ་བུ་ཡུག་འཚུབས་པ་ལྟ་བུར་བྱོན་ནས་རྟེན་བསྐྱེད་པ་རྣམས་ལ་ཐིམ་པར་གྱུར། ཅེས་བརྗོད་ལ། རོལ་མོ་བཅས། ཧྲཱིཿ འཇིག་རྟེན་ཁམས་ནི་དཔག་མེད་ན། །ཚེ་དང་ལོངས་སྤྱོད་གཏེར་གྱི་བདག །མཐུ་ཆེན་ཇི་སྙེད་བཞུགས་པ་རྣམས། །གནས་འདིར་སྤྱན་འདྲེན་བྱིན་གྱིས་རློབས། །མཐུ་ཆེན་རྣམས་ཀྱིས་མཐུ་སྩོལ་ཞིག །དབང་ཆེན་རྣམས་ཀྱིས་དབང་སྐུར་ཞིག །བྱིན་ཆེན་རྣམས་ཀྱིས་བྱིན་ཕོབ་ཅིག །འཆི་མེད་བདུད་རྩིའི་ཆར་ཕོབ་ཅིག །ཚེ་དཔལ་ལོངས་སྤྱོད་ཀུན་སྩོལ་ཞིག །རོལ་མོ་དང་བཅས། བཛྲ་ཨཱ་ཡུ་ཥེ་ཨ་བེ་ཤ་ཡ་ཨ་ཨ། ཞེས་བྱིན་དབབ། ཚེ་རྫས་རྣམས་སྔར་ནས་ནུས་ལྡན་དུ་བསྒྲུབས་ཟིན་པས་འདིར་ཚེ་འགུག་མི་དགོས། དེ་ནས་དངོས་གཞི་དབང་བསྐུར་བ་ལ། ཐོག་མར་ལས་རྡོར་གྱིས་ཚེ་གཏོར་དར་གྱིས་ལྕིབས་ནས་བླ་མའི་ཕྱག་ཏུ་ཕུལ། བླ་མས་ཚེ་གཏོར་ཐོགས་ཏེ། ཚོགས་པས། དཀྱིལ་འཁོར་གྱི་ལྷའི་ནང་ནས་རྣམ་སྣང་ཚེ་དཔག་མེད་ཡབ་ཡུམ་ལ་སོགས་པ་སྐུའི་ལྷ་ཚོགས་རྣམས་བཞེངས་ཏེ་རྟེན་རྣམས་ལ་དབང་བསྐུར་བར་གྱུར། ཅེས་བརྗོད་ནས་རོལ་མོ་བྲེལ། ཨོཾ། འདི་ནི་སངས་རྒྱས་ཐམས་ཅད་ཀྱི། །སྐུ་ཡི་གསང་བ་གསུམ་ལས་བྱུང༌། །ཁམས་གསུམ་ཀུན་གྱིས་ཚེ་འདུས་པས། །སྐུ་ཡི་དབང་བསྐུར་ཐོབ་པར་ཤོག །ཨོཾ་ཧྲཱི་བྷྲཱཾ་རཏྣ་སིདྡྷི་ཨ་ཡུ་པུནྱེ་བྷྲཱུཾ་བྷྲཱུཾ། ཞེས་དབང་བསྐུར། ལས་རྡོར་གྱིས་ཚེ་གཏོར་ཡར་ཞུ། གཏོར་མའི་ཚེ་དཔག་མེད་ཀྱི་ལྷ་ཚོགས་རྣམས་རྟེན་རྣམས་ཀྱི་སྤྱི་བོའི་གཙུག་ནས་རིམ་གྱིས་ཐིམ། ཐུགས་ཀར་བདུད་རྩིས་ཞུ་བ་སྐུ་ཐམས་ཅད་ལ་ཁྱབ་པའི་ཐ་མལ་པའི་ཕུང་ཁམས་སྐྱེ་མཆེད་ཐམས་ཅད་དྭངས་མ་འཇའ་ཚོགས་གྱི་ངོ་བོ་སྐྱེ་འཇིག་གཞོམ་ཞིག་ཐམས་ཅད་དང་བྲལ་བ་ཚེ་དཔག་ཏུ་མེད་པའི་སྐུ་རྡོ་རྗེར་གྱུར། ཞེས་བརྡ་སྤྲད། ཚེ་ཆང་ཐོགས་ཏེ། དཀྱིལ་འཁོར་གྱི་ལྷའི་ནང་ནས་པདྨ་ཚེ་དཔག་མེད་ཡབ་ཡུམ་ལ་སོགས་པ་གསུང་གི་ལྷ་ཚོགས་རྣམས་བཞེངས་ཏེ་རྟེན་རྣམས་ལ་དབང་བསྐུར་བར་གྱུར། ཞེས་བརྗོད་ནས་རོལ་མོ་བྲེལ། ཨཱཿ འདི་ནི་སངས་རྒྱས་ཐམས་ཅད་ཀྱི། །གསུང་གི་གསང་བ་གསུམ་ལས་བྱུང༌། །ཁམས་གསུམ་ཀུན་གྱི་ཚེ་འདུས་པས། །གསུང་གི་དབང་བསྐུར་ཐོབ་པར་ཤོག །ཨོཾ་ཨཱཿཧཱུཾ་རཏྣ་སིདྡྷི་ཨ་ཡུ་པུནྱེ་ཀ་པཱ་ལ་སིདྡྷི་ཧཱུཾ་ཧཱུཾ། ཞེས་དབང་བསྐུར། ཐོད་པ་ཡར་ཞུ། ཐོད་པའི་ལྷ་ཚོགས་རྣམས་རྟེན་རྣམས་ཀྱི་གསུང་ལ་ཐིམ་པས་གསུང་སྔགས་ཀྱི་ངོ་བོ་སྐྱེ་འཇིག་གཞོམ་གཞིག་ཐམས་ཅད་དང་བྲལ་བ་ཚེ་དཔག་ཏུ་མེད་པའི་གསུང་རྡོ་རྗེར་གྱུར། ཞེས་བརྡ་སྤྲད། ཚེ་བུམ་ཐོགས་ཏེ། དཀྱིལ་འཁོར་གྱི་ལྷའི་ནང་ནས་རྡོ་རྗེ་ཚེ་དཔག་མེད་ཡབ་ཡུམ་ལ་སོགས་པ་ཐུགས་ཀྱི་ལྷ་ཚོགས་རྣམས་བཞེངས་ཏེ་རྟེན་རྣམས་ལ་དབང་བསྐུར་བར་གྱུར། ཞེས་བརྗོད་ནས་རོལ་མོ་བྲེལ། ཧཱུཾ། འདི་ནི་སངས་རྒྱས་ཐམས་ཅད་ཀྱི། །ཐུགས་ཀྱི་གསང་བ་གསུམ་ལས་བྱུང༌། །ཁམས་གསུམ་ཀུན་གྱི་ཚེ་འདུས་པས། །ཐུགས་ཀྱི་དབང་བསྐུར་ཐོབ་པར་ཤོག །ཨོཾ་ཧྲཱིཿཧཱུཾ་སྭ་ཨོཾ་ཨཱཿཛཿཧཱུཾ་བཾ་ཧོཿཨ་པ་རི་མི་ཏ་ཨ་ཡུརྫྙཱ་ན་མཧཱ་སིདྡྷི་ཧ་ས་ནི་རི་ཏི་སྭཱཧཱ། ཞེས་དབང་བསྐུར། བུམ་པ་ཡར་ཞུ། བུམ་པའི་ལྷ་རྣམས་ཆུར་ཞུ་བས་རྟེན་རྣམས་ཀྱི་སྤྱི་བོ་ནས་ཞུ། མ་རིག་པའི་དྲི་མ་ཐམས་ཅད་བཀྲུས་པས་རིག་པ་ཡེ་ཤེས་ཀྱི་ངོ་བོ་སྐྱེ་འཇིག་གཞོམ་གཞིག་ཐམས་ཅད་དང་བྲལ་བ་ཚེ་དཔག་ཏུ་མེད་པའི་ཐུགས་རྗེར་གྱུར། ཞེས་བརྡ་སྤྲད། ཚེ་མདའ་དང་ཚེ་འབྲང་ཐོགས་ཏེ། དཀྱིལ་འཁོར་གྱི་ལྷའི་ནང་ནས་རིན་ཆེན་ཚེ་དཔག་མེད་ཡབ་ཡུམ་ལ་སོགས་པ་ཡོན་ཏན་གྱི་ལྷ་ཚོགས་རྣམས་བཞེངས་ཏེ་རྟེན་རྣམས་ལ་དབང་བསྐུར་བར་གྱུར། ཞེས་བརྗོད་ནས་རོལ་མོ་བྲེལ། སྭ། འདི་ནི་སངས་རྒྱས་ཐམས་ཅད་ཀྱི། །བྲལ་དང་རྣམ་སྨིན་ལས་བྱུང་བ། །ཁམས་གསུམ་ཀུན་གྱི་ཚེ་འདུས་པས། །ཡོན་ཏན་དབང་བསྐུར་ཐོབ་པར་ཤོག །ཨོཾ་ན་མོ་བྷ་ག་ཝ་ཏེ། ཤུ་ཏི་བྷ་ལི་བྷ་ཏི་པ་ར་མ་སིདྡྷི་སྭཱཧཱ། ཞེས་དབང་བསྐུར། ཚེ་མདའ་ཡར་ཞུ། ཚེ་མདའི་ཚེ་དཔག་མེད་ཀྱི་ལྷ་ཚོགས་འོད་ཀྱི་རྣམ་པར་རྟེན་རྣམས་ཀྱི་སྐུ་གསུང་ཐུགས་ལ་ཐིམ་པས་མ་རིག་པའི་གཉིད་སད་ཤེས་བྱ་ཐམས་ཅད་ལ་བློ་རྒྱས་པའི་ངོ་བོ་སྐྱེ་འཇིག་གཞོམ་གཞིག་ཐམས་ཅད་དང་བྲལ་བ་ཚེ་དཔག་ཏུ་མེད་པའི་ཡོན་ཏན་ཐོབ་པ་ཡིན་ནོ། །ཞེས་བརྡ་སྤྲད། ཚེ་ནས་རྟགས་བརྒྱད་དང་བཅས་པ་དང་ཚེ་རིལ་ཐོགས་ཏེ། དཀྱིལ་འཁོར་གྱི་ལྷའི་ནང་ནས་ལས་ཀྱི་ཚེ་དཔག་མེད་ཡབ་ཡུམ་ལ་སོགས་པ་ཕྲིན་ལས་ཀྱི་ལྷ་ཚོགས་རྣམས་བཞེངས་ཏེ་རྟེན་རྣམས་ལ་དབང་བསྐུར་བར་གྱུར། ཞེས་བརྗོད་དེ་རོལ་མོ་བྲེལ། ཧཱ། འདི་ནི་སངས་རྒྱས་ཐམས་ཅད་ཀྱི། །གཞན་དོན་མཛད་པ་ལས་བྱུང་བ། །ཁམས་གསུམ་ཀུན་གྱི་ཚེ་འདུས་པས། །འཕྲིན་ལས་དབང་བསྐུར་ཐོབ་གྱུར་ཅིག །ཨོཾ་ན་མོ་བྷ་ག་ཝ་ཏེ། ཤུ་ཏི་བྷ་ལི་བྷ་ཏི་པ་ར་མ་སིདྡྷི་སྭཱཧཱ། ཞེས་དབང་བསྐུར་ནས་བཞག་རོལ་བྱ། ཚེ་རྫས་ཡར་ཞུ། ཚེ་རིལ་གྱི་ལྷ་ཚོགས་བདུད་རྩིར་ཞུ་བ་རྟེན་རྣམས་ཀྱི་ལྗགས་ཀྱིས་མྱངས་པས་འཆི་མེད་ཐོབ། ཚེ་ནས་ཀྱི་ལྷ་བཀྲ་ཤིས་པའི་གཡང་དུ་གྱུར་པ་གཞན་གྱི་དོན་ལ་གཅིག་ཏུ་བརྩོན་པ་སྐྱེ་འཇིག་གཞོམ་གཞིག་ཐམས་ཅད་དང་བྲལ་བ་ཚེ་དཔག་ཏུ་མེད་པའི་ཕྲིན་ལས་པར་གྱུར་པའོ། །རྟེན་རྣམས་ཡོངས་སུ་གྱུར་པ་ལས། གསེར་གྱི་རྡོ་རྗེ་རྩེ་ལྔ་པ་ཤིན་ཏུ་ཆེ་ཞིང་སྲ་བ་ཅིས་ཀྱང་མི་ཤིགས་པ། ཅིས་ཀྱང་མི་ཆོད་པ། ཅིས་ཀྱང་འཇོམས་པར་མི་ནུས་པ། བརྟན་པ། སྲ་བ། མཁྲེགས་པ། ཉི་མ་འབུམ་གྱི་གཟི་བརྗིད་དང་མཉམ་པ་ཞིག་ཏུ་གྱུར། ཚེ་བརྟན་པར་བྱིན་གྱིས་བརླབ་པ་ནི། ཧཱུཾ། བསྐྱེད་པས་མི་ཚེ་ཡི་རང་བཞིན་ནི། །སྤྲོས་པས་ཁམས་གསུམ་ཐམས་ཅད་བཀྲག་དང་ལྡན། །བསྡུས་པས་སྲིད་པ་གསུམ་པོའི་གཟི་དང་འཕྲོག །བཅིངས་པས་འདུ་འབྲལ་མེད་དེ་ལུ་གུ་བརྒྱུད། །བརྟན་པས་མི་གཡོ་རི་རབ་ལྷུན་པོ་ལྟར། །རྡོ་རྗེ་ཚེ་ཡི་དངོས་གྲུབ་ཐོབ་པར་ཤོག །ལན་གསུམ་བརྗོད། དེ་ནས་སྲུང་སྐུད་མི་དགོས། རྟ་སྔགས་ལན་གསུམ་གྱིས་གནས་གསུམ་ལ་རྡོ་རྗེ་རྒྱ་གྲམ་གྱི་ཚུལ་དུ་རྒྱས་བཏབ། དེ་ནས་མེ་ཏོག་ཐོགས་ཏེ། ཨོཾ། ཡོན་ཏན་རྒྱས་པ་སྐུ་མདོག་གསེར་དང་མཚུངས། །ཤེས་རབ་ཆེན་པོའི་རྟགས་སུ་རལ་གྲི་བསྣམས། །འཕགས་པ་འཇམ་དཔལ་བཀྲ་ཤིས་གང་ཡིན་པའི། །བཀྲ་ཤིས་དམ་པས་དེང་འདིར་བདེ་ལེགས་ཤོག །ཨཱཿ ཐུགས་རྗེས་བསིལ་མཛད་སྐུ་མདོག་ཟླ་ཉ་འདྲ། །སྐྱོན་གྱིས་མ་གོས་ཕྱག་ན་པདྨ་བསྣམས། །སྤྱན་རས་གཟིགས་ཀྱི་བཀྲ་ཤིས་གང་ཡིན་པའི། །བཀྲ་ཤིས་དམ་པས་དེང་འདིར་བདེ་ལེགས་ཤོག །ཧཱུཾ། འགྱུར་བ་མེད་པ་སྐུ་མདོག་མཐིང་ནག་སྟེ། །མཐུ་སྟོབས་ཆེར་སྟོན་ཕྱག་ན་རྡོ་རྗེ་བསྣམས། །གསང་བའི་བདག་པོའི་བཀྲ་ཤིས་གང་ཡིན་པའི། །བཀྲ་ཤིས་དམ་པས་དེང་འདིར་བདེ་ལེགས་ཤོག །བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པའི་དྲུང་ནས་རྟེན་དབང་རྫོགས་པར་བསྐུར་བའི་སྐུ་དྲིན་གཏང་རག་གི་ཡོན་དུ། ཨོཾ་བཛྲ་བྷུ་མི་ཨཱཿཧཱུཾ། སོགས་ནས་ཀ་ནིརྻ་ཏ་ཡ་མི། ཞེས་པའི་བར་གྱི་མཎྜལ་ཕུལ་ནས་རྟེན་དབང་གྲུབ་བོ། །གཉིས་པ་དེའི་ཡན་ལག་ཏུ་མངའ་དབུལ་གྱི་རིམ་པ་འབུལ་བ་ལ་གཉིས། ཡོ་བྱད་རྫས་ཀྱི་མངའ་དབུལ་དང༌། མཆོད་བསྟོད་ཀྱི་མངའ་དབུལ་འབུལ་བའོ། །དང་པོ་ལ་གཉིས། རྟེན་སོ་སོའི་མངའ་དབུལ་དང༌། ཐུན་མོང་གི་མངའ་དབུལ་ལོ། །དང་པོ་ལ་གསུམ། སྐུ་རྟེན་གྱི་དང༌། གསུང་རྟེན་གྱི་དང༌། ཐུགས་རྟེན་གྱི་མངའ་དབུལ་ལོ། །དང་པོ་ལ་གཉིས། སྐུ་རྟེན་སྤྱིའི་དང༌། བྱེ་བྲག་གི་མངའ་དབུལ་ལོ། །དང་པོ་ལ་དྲུག་ལས། ཐོག་མར་སྤྱན་དབྱེ་ནི། སྡོམ་འབྱུང་ལས། སྤྱན་ནི་དབྱེ་བར་བྱས་ནས་སུ། །རྡོ་རྗེའི་སྤྱན་ནི་བྱིན་གྱིས་བརླབ། །ཞེས་པ་ལྟར། གསེར་གྱི་ཐུར་མས་དངུལ་གྱི་ཀོང་བུར་བཞག་པའི་མར་སྦྲང་བླངས་ཏེ། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་རབ་རིབ་བསལ་བ་ལྟར། །དེ་བཞིན་རྒྱལ་བ་རྣམས་ཀྱི་སྤྱན། །སེམས་ཅན་དོན་དུ་དབྱེ་བར་བྱ། །ཨོཾ་ཙཀྵུ་ཙཀྵུ་ས་མནྟ་ཙཀྵུ་བི་ཤོ་དྷ་ནི་སྭཱཧཱ། ཞེས་དབྱེ་ཚུལ་བྱ། བདག་ཅག་རྣམས་ལ་ཐུགས་རྗེ་གཟིགས་པ་ལྷུར་ལེན་པའི་སྤྱན་དུ་གྱུར། ཞེས་བརྗོད། གཉིས་པ་ཆོས་དབྱེ་ནི། ཆོས་ཀུན་འཆར་བའི་མེ་ལོང་ཐོགས་ཏེ། ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །ཆོས་རྣམས་དེ་ལྟར་ཤེས་པར་བགྱི། །ཨོཾ་སརྦ་དྷརྨ་དརྴ་རཱུ་པ་ཡེ་སྭཱཧཱ། གསུམ་པ་སྙན་དབྱེ་ནི། གསེར་གྱི་རྣ་དྲུ་ཐོགས་ཏེ། སྒྲ་རྣམས་ཐོས་པས་འཕོངས་འགྱུར་ལ། །རྒྱལ་བས་ཆོས་ཀྱི་རྔ་བརྡུངས་ལྟར། །དེ་བཞིན་སེམས་ཅན་དོན་གྱི་ཕྱིར། །རྒྱལ་བའི་སྙན་ནི་དབྱེ་བར་བྱ། །ཨོཾ་དེ་བྱཱ་ཀརྞ་ཡེ་སྭཱཧཱ། བཞི་པ་ཤངས་དབྱེ་ནི། གསེར་གྱི་རྨང་ཚེགས་ཐོགས་ཏེ། ཟབ་བཅས་ཕུང་པོའི་དྲི་སྤངས་པ། །རྣམ་པར་དག་པའི་དྲི་བརྙེས་ལྟར། །འགྲོ་བ་སེམས་ཅན་དོན་གྱི་ཕྱིར། །རྒྱལ་བའི་ཤངས་ནི་དབྱེ་བར་བགྱི། །ཨོཾ་དེ་བྱཱ་ན་ས་ཡེ་སྭཱཧཱ། ལྔ་པ་ཞལ་དབྱེ་ནི། གསེར་གྱི་ཐུར་མ་ཐོགས་ཏེ། ཆོས་ཀྱི་རོ་མཆོག་དགའ་བ་ཡིས། །འགྲོ་བ་ཐམས་ཅད་ཚིམ་མཛད་ལྟར། །རོ་མཆོག་བརྒྱ་ལྡན་ཞལ་ཟས་འདི། །འབུལ་ཕྱིར་ཞལ་ནི་དབྱེ་བར་བྱ། །ཨོཾ་དེ་བྱཱ་མུ་ཁ་ཡེ་སྭཱཧཱ། དྲུག་པ་ཚེམས་དབྱེ་ནི། སོ་ཤིང་ཐོགས་ཏེ། རིན་ཆེན་མཆོག་གྲུབ་ཀ་ར་ཝཱ་ར་ཡི། །བཀུར་སྟི་རིམ་གྲོས་ཚེམས་ཀྱི་དྲི་བསལ་ལྟར། །བདེ་གཤེགས་གསུང་གི་དངོས་གྲུབ་ཐོབ་གྱུར་ནས། །འགྲོ་ཀུན་སྐད་དུ་ཆོས་ཀྱི་དོན་སྟོན་ཤོག །ཨོཾ་དེ་བྱཱ་དནྟ་ཡེ་སྭཱཧཱ། དེས་སྐུ་གཟུགས་སྤྱིའི་མངའ་དབུལ་གྲུབ་བོ། །གཉིས་པ་བྱེ་བྲག་གི་མངའ་དབུལ་ལ་གསུམ། ལོངས་སྐུའི། སྤྲུལ་སྐུའི། གཉིས་ཀ་ཐུན་མོང་གི་མངའ་དབུལ་ལོ། །དང་པོ་ལ་ནས་གསེས་གསུམ་གྱི་ཐོག་མར། གསེར་གྱི་སྐྲ་ཤད་ཐོགས་ཏེ། དབུ་སྐྲ་མཐོན་མཐིང་ལྕང་ལོ་གཡས་འཁྱིལ་ལ། །རིན་ཆེན་འབར་བས་བརྒྱན་པར་རབ་ཏུ་མཛེས། །ལྷ་མི་ཀུན་གྱིས་བལྟ་བས་མི་ངོམས་པའི། །བསོད་ནམས་ཐོབ་ཕྱིར་རྒྱལ་བའི་དབུ་སྐྲ་ཤད། །ཨོཾ་ཀེ་ཤ་བི་ཤོ་དྷ་ན་ཡེ་སྭཱཧཱ། གཉིས་པ་རིན་པོ་ཆེའི་རྒྱན་ཐོགས་ཏེ། བདེ་གཤེགས་སྐུ་ལ་མཚན་དང་དཔེ་བྱད་ལྡན། །བྱང་ཆུབ་མཆོག་གི་རྒྱན་གྱིས་མཛེས་ལགས་ཀྱང༌། །རིན་ཆེན་དོ་ཤལ་སེ་མོ་དོ་ལ་སོགས། །རྒྱན་གྱི་དམ་པ་མཆོག་རྣམས་མཆོད་པར་འབུལ། །ཨོཾ་རཏྣ་ཨ་ལཾ་ཀ་ར་ཧཱུཾ། གསུམ་པ་ཡོན་བདག་གིས་ན་བཟའ་དར་གྱིས་ཆས་གོས་རྣམས་ཐོགས་ཏེ། ཇི་ལྟར་སྨན་པའི་རྒྱལ་པོ་འཚོ་བྱེད་ཀྱིས། །རྒྱལ་བའི་སྐུ་ལ་ན་བཟའ་གསོལ་བ་ལྟར། །འགྲོ་བ་སེམས་ཅན་རྣམས་ལ་ཕན་པའི་ཕྱིར། །ངོ་ཚ་ཁྲེལ་ཡོད་གོས་མཆོག་འབུལ་བར་བགྱི། །ཨོཾ་དེ་བྱཱ་བ་ས་ན་ཡེ་སྭཱཧཱ། གཉིས་པ་སྤྲུལ་སྐུ་ལའང་གསུམ་སྟེ། དང་པོ་སྤུ་གྲི་ཐོགས་ཏེ། ཇི་ལྟར་རང་བྱུང་མཆོད་རྟེན་དྲུང༌། །སྟོན་པས་ཁྱིམ་པའི་རྟགས་སྤངས་བཞིན། །འགྲོ་བ་སེམས་ཅན་དོན་གྱི་ཕྱིར། །དེ་བཞིན་རྒྱལ་བའི་དབུ་སྐྲ་བཞར། །ཨོཾ་སརྦ་ཤོ་དྷ་ནི་དུཿཁ་ཙྪེ་ད་ཧཱུཾ། གཉིས་པ་ན་བཟའ་ཆོས་གོས་གསུམ་ཐོགས་ཏེ། དྲི་མེད་མཚན་ལ་སྒྲིབ་གསལ་མི་མངའ་ཡང༌། །དད་པས་ངུར་སྨྲིག་རྒྱལ་མཚན་ཕུལ་བ་ཡིས། །ནམ་མཁའི་མཐའ་དང་མཉམ་པའི་འགྲོ་བ་རྣམས། །སངས་རྒྱས་བརྟུལ་ཞུགས་མཆོག་ལ་སྤྱོད་པར་ཤོག །ཨོཾ་བཛྲ་ཝསྟྲ་ཡེ་སྭཱཧཱ། གསུམ་པ་འཁར་གསིལ་ལྷུང་བཟེད་སོགས་ཐོགས་ཏེ། འགྲོ་བ་སེམས་ཅན་རྣམས་ལ་ཕན་པའི་ཕྱིར། །རིག་པའི་གནས་ལྔ་དག་ལ་བསླབ་བྱ་ཞེས། །ཇི་ལྟར་ཐུགས་དམ་རྒྱ་ཆེར་བཞེས་པ་བཞིན། །མཁོ་བའི་ཡོ་བྱད་རྣམས་ནི་འབུལ་བར་བགྱི། །ཨོཾ་སུ་ཁ་ས་པ་རི་ཀ་རི་ཡེ་སྭཱཧཱ། ཨོཾ་ཁཾ་སུ་ཁ་ས་པ་རི་ཀ་རི་ཡེ་སྭཱཧཱ། གསུམ་པ་གཉིས་ཀ་ཐུན་མོང་གི་མངའ་དབུལ་ནི། ཐུགས་ཀར་རྡོ་རྗེ་བཟུང་དུང་དར་དཔལ་བེའུ་སོགས་ཐོགས་ཏེ། མཚན་དང་དཔེ་བྱད་ལ་སོགས་བསྐྱེད་པའི་ཕྱིར། །དུང་དང་དཔལ་བེའུ་གཡུང་དྲུང་འཁྱིལ་བ་དང༌། །བཀྲ་ཤིས་རྫས་བརྒྱད་དག་གིས་རྣམ་བརྒྱན་པ། །རྒྱལ་བའི་ཐུགས་ལ་རྣམ་པར་བརྒྱན་པར་ཤོག །ཨོཾ་སྭསྟི་ཤྲཱི་མཧཱ་པུ་རུ་ཥ་ཤ་ན་ཤྲཱི་ཨ་ནུཏྟར་བི་ཛ་ཡེ་སྭཱཧཱ། དེས་སྐུ་གཟུགས་སྤྱིའི་མངའ་དབུལ་གྲུབ་བོ། །གཉིས་པ་གསུང་རྟེན་གྱི་མངའ་དབུལ་ལ་བཞི་ལས། དང་པོ་གདན་ཁྲི་བཟང་པོ་ཐོགས་ཏེ། རིན་ཆེན་དུ་མ་ལས་གྲུབ་སེངྒེའི་ཁྲི། །ཡིད་འཕྲོག་སྣ་ཚོགས་གོས་ཀྱིས་བཀབ་པ་འདི། །སྤྲོས་བྲལ་གསུང་རབ་མཆོག་ལ་ཕུལ་བ་ཡིས། །འགྲོ་ཀུན་རྡོ་རྗེའི་གདན་ལ་བཞུགས་པར་ཤོག །ཨོཾ་བཛྲ་ཨ་ས་ན་ཡ་ཨཱཿཧཱུཾ། གཉིས་པ་ན་བཟའ་དར་གོས་བཟང་པོ་ཐོགས་ཏེ། སྣ་ཚོགས་དབང་པོའི་གཞུ་ལྟར་རབ་བཀྲ་བ། །གང་ལ་རེག་ན་བདེ་བའི་རྒྱུར་འགྱུར་བའི། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །ཨོཾ་བཛྲ་ཝསྟྲ་ཡེ་སྭཱཧཱ། གསུམ་པ་གླེགས་ཤིང་ཐོགས་ཏེ། ཟུང་འཇུག་དམ་ཆོས་འཛིན་པ་ཀུན་བྲལ་བ། །ཐབས་དང་ཤེས་རབ་རྗེས་སུ་འབྲེལ་གྱུར་པའི། །ཉི་ཟླ་ལྟ་བུའི་རྟེན་འབྲེལ་དགབ་བྱ་བ། །ཕུས་བས་སྐྱེ་བོས་ཟུང་འཇུག་ཐོབ་པར་ཤོག །ཨོཾ་བཛྲ་པྲ་ཛྙཱ་ཨུ་པ་ཡ་དྭ་ཡ་ཨཱཿཧཱུཾ། བཞི་པ་གླེགས་ཐག་ཐོགས་ཏེ། སྤྲོས་པ་དུ་མ་རབ་ཏུ་རྒྱས་གྱུར་ཀྱང༌། །ཡེ་ཤེས་ཆེན་པོ་རོ་གཅིག་གྱུར་པ་ལྟར། །གླེགས་བམ་གཅིག་གྱུར་ཡོ་བྱད་མཆོག་ཕུལ་བས། །འགྲོ་བས་ཡེ་ཤེས་ཆེན་པོ་ཐོབ་པར་ཤོག །ཨོཾ་བཛྲ་པུསྟ་ཀ་བནྡྷ་ཨཱཿཧཱུཾ། དེས་གསུང་རྟེན་གྱི་མངའ་དབུལ་གྲུབ་བོ། གསུམ་པ་ཐུགས་རྟེན་གྱི་མངའ་དབུལ་ལ་བརྒྱད་ལས། དང་པོ་སྲོག་ཤིང་ཐོགས་ཏེ། ཨོཾ་བཛྲ་ཨཱ་ཡུ་ཥེ་སྭཱཧཱ། སེམས་ཅན་ཐམས་ཅད་ཤེས་པ་བཅུ་དང་ལྡན་པར་གྱུར་ཅིག བདེ་བར་གཤེགས་པའི་བསྟན་པ་དམ་པའི་ཆོས་མི་ནུབ་ཅིང་ཡུན་རིང་དུ་གནས་པར་གྱུར་ཅིག སེམས་ཅན་ཐམས་ཅད་ལྷག་པའི་བསམ་པ་རྣམ་པར་དག་པ་ཀུན་ཏུ་བཟང་པོའི་སྨོན་ལམ་ལ་འཇུག་པར་གྱུར་ཅིག གཉིས་པ་འཁོར་ལོ་ཐོགས་ཏེ། ཨོཾ་པྲ་ཝརྟ་ན་ཡ་སྭཱཧཱ། སེམས་ཅན་ཐམས་ཅད་དེ་བཞིན་གཤེགས་པའི་སྟོབས་བཅུ་དང༌། མ་འདྲེས་པའི་དྲན་པ་ཉེར་བར་བཞག་པ་གསུམ་ཐོབ་པར་གྱུར་ཅིག རྣམ་པར་ཐར་པ་བརྒྱད་ཐོབ་པར་གྱུར་ཅིག ཡེ་ཤེས་ལྔ་དང་ལྡན་པར་གྱུར་ཅིག གསུམ་པ་དབུ་རྒྱན་ཅོད་པན་ཐོགས་ཏེ། ཨོཾ་པ་ཌཾ་ཀ་ལཾ་པཱ་ཡ་སྭཱཧཱ། སེམས་ཅན་ཐམས་ཅད་དུས་ཐམས་ཅད་དུ་དར་གྱི་ཅོད་པན་དང་ལྷབ་ལྷུབ་ལ་སོགས་པས་མཆོད་པ་དང༌། བསྙེན་བཀུར་གྱི་རྣམ་པ་མང་པོས་དེ་བཞིན་གཤེགས་པ་འཁོར་དང་བཅས་པ་ཐམས་ཅད་དང༌། དེ་དག་གི་མཆོད་རྟེན་དང༌། སྐུ་གཟུགས་དང༌། གསུང་རབ་ལ་སོགས་པ་དེ་དག་ལ་མཆོད་པར་བྱེད་པ་གྱུར་ཅིག བཞི་པ་དར་འཕན་ཐོགས་ཏེ། ཨོཾ་པ་ཏཾ་ཀེ་སྭཱཧཱ། སེམས་ཅན་ཐམས་ཅད་ཆོས་ཀྱི་གྲགས་པ་དང་སྙན་པ་བསམ་གྱིས་མི་ཁྱབ་པར་གྱུར་ཅིག ལྔ་པ་བཅུ་སྲིན་རྒྱལ་མཚན་ཐོགས་ཏེ། ཨོཾ་ཀུམྦྷི་ར་དྷྭ་ཛ་ཡ་སྭཱཧཱ། སེམས་ཅན་ཐམས་ཅད་འཁོར་བ་མི་གཏོང་ཞིང་མི་འཛིན་པས་བདུད་བཞི་ལས་རྒྱལ་བའི་ཆོས་མི་ནུབ་པའི་རྒྱལ་མཚན་དུ་གྱུར་ཅིག དྲུག་པ་གདུགས་ཐོགས་ཏེ། ཨོཾ་བྷྲ་མ་ཎ་ཡེ་སྭཱཧཱ། སེམས་ཅན་ཐམས་ཅད་བླ་ན་མེད་པའི་སྐྱབས་དང་ལྡན་ཞིང་ཆོས་ཀྱི་རྒྱལ་པོ་གྱུར་ཅིག བདུན་པ་རིན་པོ་ཆེའི་ཕྲེང་བ་ཐོགས་ཏེ། ཨོཾ་རཏྣ་མ་ལེ་ཏྲཾ། ན་མ་སྟྲཻ་ཡ་དྷྭི་ཀ་ཨ་ནུ་ག་ཏ་པྲ་ཏིཥྛ་ཏེ། པུཥྤེ་ཀེ་ཏུ་རཱ་ཛ་ཡ། ཏ་ཐཱ་ག་ཏ་ཡ་ཨརྷ་ཏེ་སམྱ་ཀ་སཾ་བུདྷ་ཡ། ཏདྱ་ཐཱ། ཨོཾ་བཛྲ་པུཥྤེ་ཨཱཿཧཱུཾ་སྭཱཧཱ། སེམས་ཅན་ཐམས་ཅད་མཚན་དང་དཔེ་བྱད་དང་ལྡན་ཏེ་སྐུ་ལྟ་བས་ཆོག་མི་ཤེས་པ་ཐོབ་པར་གྱུར་ཅིག བརྒྱད་པ་གདན་ཁྲི་ཐོགས་ཏེ། ཨོཾ་བཛྲ་པུ་ན་དྷ་ན་ཛ་ཡེ་སྭཱཧཱ། སེམས་ཅད་ཐམས་ཅད་གདན་གྱི་ཁྱད་པར་སྟོབས་བཅུ་དང་ལྡན་པ་གླང་པོ་ཆེའི་གདན་དང༌། མི་འཇིགས་པ་བཞི་དང་ལྡན་པ་སེངྒེའི་གདན་དང༌། རྫུ་འཕྲུལ་གྱི་རྐང་པ་བཞི་དང་ལྡན་པ་རྟའི་གདན་དང༌། དབང་བཅུ་དང་ལྡན་པ་རྨ་བྱའི་གདན་དང༌། ཐམས་ཅད་དུ་ཐོགས་པ་མེད་པའི་སྟོབས་ཀྱི་ཤུགས་དང་ལྡན་པ་ནམ་མཁའ་ལྡིང་གི་གདན་དང༌། འགྲོ་བའི་དགོས་འདོད་ཡིད་བཞིན་དུ་སྐོང་བ་རིན་པོ་ཆེའི་གདན་དང༌། ཆགས་པའི་སྐྱོན་ཐམས་ཅད་སྤངས་པ་པདྨའི་གདན་དང༌། རང་བཞིན་གྱིས་འོད་གསལ་བ་ཉི་ཟླའི་གདན་ཐོབ་པར་གྱུར་ཅིག དེས་ཐུགས་རྟེན་གྱི་མངའ་དབུལ་གྲུབ་བོ། །གཉིས་པ་ཐུན་མོང་གི་མངའ་དབུལ་ལ་དྲུག་ལས། དང་པོ་གླིང་བཞི་རྒྱན་གྱུར་གྱི་མཎྜལ་ཐོགས་ཏེ། རི་རབ་གླིང་བཞི་གླིང་ཕྲན་ཉི་ཟླ་ལྕགས་རི་བཅས། །རིན་ཆེན་སྣ་བདུན་གཏེར་གྱི་བུམ་པས་ལེགས་བཀང་སྟེ། །བདག་ལུས་ལོངས་སྤྱོད་སྣང་སྲིད་བཅས་པ་ཀུན་འབུལ་ན། །ཐུགས་རྗེ་ཆེན་པོའི་དགོངས་ཏེ་བཞེས་ནས་བསྐྱབ་ཏུ་གསོལ། །གུ་རུ་ཨི་དཾ་མཎྜལ་ཀཾ་ནིརྻ་ཏ་ཡཱ་མི། །གཉིས་པ་གདུགས་དང་བ་དན་སོགས་ཐོགས་ཏེ། ཐེག་མཆོག་བླ་བྲེས་གདུགས་དང་བ་དན་དང༌། །བདུན་བཅོམ་རྒྱལ་མཚན་ལྷབ་ལྷུབ་དར་འཕན་དང༌། གར་དང་རོལ་མོའི་མཆོད་པ་སྒྲ་དབྱངས་ཀྱིས། །རྒྱལ་བའི་དཀྱིལ་འཁོར་མ་ལུས་མཛེས་པར་བགྱི། །གསུམ་པ་རྒྱལ་སྲིད་སྣ་བདུན་ཐོགས་ཏེ། ཇི་ལྟར་མི་དབང་འཁོར་ལོས་བསྒྱུར་བ་ནི། །རིན་ཆེན་སྣ་བདུན་ཚོགས་དང་ལྡན་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །རིན་ཆེན་སྣ་བདུན་ཚོགས་བཅས་འབུལ་བར་བགྱི། །བཞི་པ་བཀྲ་ཤིས་རྫས་བརྒྱད་ཐོགས་ཏེ། ལྷ་ཡི་དབང་པོ་ལྷ་མིན་གཡུལ་རྒྱལ་ནས། །བཀྲ་ཤིས་ལྷ་མོ་བརྒྱད་ཀྱིས་མཆོད་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །བཀྲ་ཤིས་རྫས་བརྒྱད་དག་གིས་མཆོད་པར་བགྱི། །ལྔ་པ་འདོད་ཡོན་ལྔ་ཐོགས་ཏེ། གཟུགས་སྒྲ་དྲི་རོ་རེག་ལྡན་པའི། །མཆོག་ཏུ་གྱུར་པའི་ལོངས་སྤྱོད་རྣམས། །བདག་གི་དད་པས་འབུལ་བར་བགྱི། །ཅི་བདེ་བར་ནི་བཞེས་སུ་གསོལ། །ཨོཾ་བཛྲ་དེ་བྱཱ་ཨནྣ་ས་མཱ་དྷི་སྭཱཧཱ། དྲུག་པ་བིལ་བ་དང་བུམ་པ་སོགས་ཐོགས་ཏེ། འཇིག་རྟེན་ཁྱིམ་བདག་རྣམས་ནི་དཔལ་བརྟེན་ནས། །བིལ་བ་སྟར་ཀ་བུམ་པ་བཟང་པོ་རས། །མདུན་དུ་བདར་ནས་བཀྲ་ཤིས་བྱེད་པ་ལྟར། །རྒྱལ་བ་སྲས་དང་བཅས་ལ་འབུལ་བར་བགྱི། །དེས་ཡོ་བྱད་རྫས་ཀྱི་མངའ་དབུལ་གྲུབ་བོ། །དེ་ཡང་རྟེན་གསུམ་ཀ་འཛོམས་པའི་དབང་དུ་བྱས་ན་དཀྱུས་ལྟར་འབུལ་ཞིང༌། སྐུ་རྟེན་རྐྱང་པ་དང༌། གསུང་རྟེན་ཙམ་དང༌། ཐུགས་རྟེན་ཙམ་ལས་མེད་ན་སོ་སོའི་མངའ་དབུལ་ཁར་ཐུན་མོང་གི་མངའ་དབུལ་ཙམ་གྱི་འཐུས། ཁང་བཟང་རྐྱང་པ་ཡིན་ན་ཐུན་མོང་ཁོ་ནས་ཆོག འོ་ན་སྤྲུལ་སྐུའི་རྟེན་རྐྱང་པ་རབ་གནས་བྱེད་སྐབས་སྤྲུལ་སྐུའི་དབང་དུ་བྱས་ན་རྟེན་བསྐྱེད་པ་ཞལ་མ་སྒྱུར་བས་ལོངས་སྐུར་དམིགས་པའི་ཕྱིར་དང༌། ལོངས་སྐུའི་དབང་དུ་བྱས་ན་དངོས་གནས་ལ་ཆགས་བྲལ་གྱི་རྣམ་པ་ཅན་ཡིན་པའི་ཕྱིར་ཞེ་ན། གཉིས་ཀའི་དབང་དུ་བྱས་ཏེ་ཕུལ་ཡང་མི་འགལ་ཏེ། དཔེར་ན་དགེ་སློང་རྡོ་འཛིན་པ་ཞིག་དགོས་དབང་གིས་ཧེ་རུ་ཀའི་ཆས་སུ་བཞེངས་དུས་རབ་བྱུང་གི་ན་བཟའ་སོགས་འབུལ་ཡང་མི་རུང་བ་མེད་པ་བཞིན་ནོ། །གཉིས་པ་མཆོད་བསྟོད་ཀྱི་མངའ་དབུལ་ནི། རྟེན་སྒྱུར་མངའ་དབུལ་གྱི་གོང་དུ་བྱས་པའི་ལུགས་ལ། མཆོད་ཕྲེང་ཅི་རིགས་དང་སྤྱི་སྒོས་ཀྱི་བསྟོད་པ་སོ་སོར་མཛད་མོད་ཀྱི། འདིར་རང་ལུགས་རྡོ་རྗེ་ཕྲེང་བའི་དགོངས་པ་ལྟར་རྟེན་བསྒྱུར་མངའ་དབུལ་གྱི་རྗེས་སུ་མཛད་དེ། ད་ལྟ་རྟེན་བསྐྱེད་པ་ཞལ་མ་སྒྱུར་བའི་ཕྱིར། ཡན་ལག་བཞི་པའི་གཞུང་ལས། མཆོད་བསྟོད་ཆོག་སོ་སོའི་རྗེས་མཐུན་དུ་གསུངས་པས། མཆོད་བསྟོད་རང་གཞུང་གིས་དབུལ་བར་བྱ་སྟེ། ཨོཾ་ཨཱཿཧཱུཾ་པྲོ་ཀྵ་ཎཾ་པྲ་ཏིཙྪཾ་ཧཱུཾ་སྭཱཧཱ། བསངས་གཏོར་དང༌། ཨོཾ་ཨཱཿཧཱུཾ་ཨཉྩ་མཱ་ནཾ་པྲ་ཏིཙྪཾ་ཧཱུཾ་སྭཱཧཱ། ཞལ་བསིལ་ཕུལ། དེ་ནས་རོལ་མོ་དང་བཅས། ཧཱུཾ། ཀུན་ཏུ་བཟང་པོས་རྒྱལ་བ་མཆོད་པའི་ཚེ་སོགས་ནས། བཅོམ་ལྡན་འཁོར་དང་བཅས་ལ་འབུལ་བར་བགྱི། །ཞེས་པའི་བར་གྱིས་མཆོད། བདུད་རྩི་ལྔ་དང་ཞེས་པའི་ཐེད་ནས་བླ་མས་བདུད་རྩི་ཕུལ། བསྟོད་པ་ནི། ཧཱུཾ། འཆི་མེད་དབང་པོའི་རྒྱན་གོས་ཀྱིས་སྤྲས་པ་སོགས་ནས། དངོས་གྲུབ་དམ་པ་ཚེ་འདིར་སྩོལ་དུ་གསོལ། །ཞེས་པའི་བར་གནང་བས་མཆོད་བསྟོད་ཀྱི་མངའ་དབུལ་གྲུབ། གསུམ་པ་ཞར་བྱུང་ཞལ་གསོའི་སྦྱིན་སྲེག་བསྟན་པ་ལ་གཉིས། རྒྱས་པའི་སྦྱིན་སྲེག་དང༌། ཞལ་གསོའི་འོ་ཐུག་འབུལ་ཚུལ་ལོ། །དང་པོ་ལ་གཉིས། བཅས་ཤོམ་དང༌། ཆོ་ག་དངོས་སོ། །དང་པོ་ནི། སྦྱིན་སྲེག་གང་དུ་བྱ་བའི་གནས་དཀྱིལ་འཁོར་གྱི་ལྷོ་ནས་བྱང་དུ་ཁ་ཕྱོགས་པ། ཐབ་ཀྱི་ཚད་ཁྲུ་གང་ལས་མི་ཆུང་བར་ཟུར་བརྒྱད་པའམ་གྲུ་བཞི་པ། ནང་གི་མཚན་མ་འཁོར་ལོ་རྩིབས་བརྒྱད་ཀྱི་དབུས་སུ་རྡོ་རྗེ་རིན་པོ་ཆེ་ཟུར་བརྒྱད་པས་མཚན་པ། ཕྱིའི་ཁ་དོག་འགིའུ་ཝང་གུར་གུམ་སོགས་ཀྱིས་བརླན་པའི་སེར་པོ། བརྩིག་བྱའི་བུད་ཤིང་འོ་མ་ཅན་དང་འབྲས་བུ་ཅན་གྱི་ཤིང༌། བླང་བྱའི་མེ་ཕྱུག་པོའམ་རྒྱལ་པོའི་ཁབ་ནས་བླངས་པ། དབུལ་བྱའི་རྫས་ལ་སྲེག་རྫས་སྦྲང་རྩིས་བརླན་པ། མཆོད་རྫས་ཞོ་དང་དྲི་བཟང་གིས་བརླན་པ། བགོ་བྱའི་ཆས་ཞུགས་གོས་རྒྱན་སེར་པོ། བཞུགས་པའི་འདུག་སྟངས་རྒྱལ་པོ་རོལ་པའི་སྟབས་དང་བཅས་པ། རྣལ་འབྱོར་པའི་ཡོ་བྱད་བདུན་ཟུར་སྟེགས་བུའི་ཁར་བསངས་ཆས་ཀྱི་དུང་ཆོས་ཀུ་ཤའི་ཆབ་སྦྲོན་དང་བཅས་པ། ཡུངས་ཐུན་གྱི་པར་བུ། རྡོར་དྲིལ་ཌཱ་མ་རུ་དང་བཅས་པ་བཤམ་མོ། །གཉིས་པ་ནི། སྡོམ་འབྱུང་ལས། དཀྱིལ་འཁོར་སྦྱིན་སྲེག་མ་གཏོགས་པ། །རབ་གནས་གང་དུའང་བསྟན་པ་མེད། །ཅེས་དང༌། ལྷོ་ཕྱོགས་རྒྱས་པའི་ཐབ་རྒྱས་ལ། །འོ་མ་ཅན་གྱི་བུད་ཤིང་བརྩིག །ཅེས་གསུངས་པ་ལྟར། རྒྱས་པའི་སྦྱིན་སྲེག་བྱ་དགོས་པ་ལས། འཇུག་མཚམས་འདིར་སྒྲུབ་ཆོག་དང་འབྲེལ་སྐབས་བདག་བསྐྱེད་མི་བསྡུ་བར་སྦྱིན་སྲེག་ལ་འཇུག་པའི་དབང་གིས། ལཾ་ལས་སའི་སོགས་ལས་བཞིའི་ལྷར་བསྐྱེད་མི་དགོས། སྦྱིན་སྲེག་གཞུང་ལས། ཀུ་ཤས་རྫས་གཉིས་ལ་གཏོར་བ་ནས་བཟུང་ཞེས་གསུངས་པས། དེ་ནས་རྫས་གཉིས་ལ་རྟ་སྔགས་ཀྱིས་བསངས། སྤོས་ཀྱི་བདུགས། ཆུ་གསུམ་སྒྲུབ་སྔགས་ནི། ཨོཾ་ཧྲཱི་ཧཱུཾ་སྭ་ཨོཾ་ཨཱཿ སོགས་སྙིང་པོའི་སྔགས་ཀྱི་མཐར། བདག་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་འབྱོར་ཕུན་ཚོགས་ཐམས་ཅད་པུཥྚིཾ་ཀུ་ར་ཨོཾ། ཞེས་ལན་བདུན་བཟླས། ཉེར་སྤྱོད་ལྔ་དང་རྒྱལ་སྲིད་བདུན་སོགས་ཧཱུཾ་ལས་བྱུང་བར་གྱུར། ཞེས་བྱིན་གྱིས་བརླབས། དགང་གཟར་དང་དགང་བླུགས་ཁ་སྦྱར་བ་བཟུང་སྟེ། ཨོཾ་སྭཱཧཱས་རྫས་བཀྲུ། ཨོཾ་ཨཱཿསྭཱཧཱས་ཡམ་ཤིང༌། ཨོཾ་ཤྲཱི་སྭཱཧཱས་ཞུན་མར། ཨོཾ་ཛིཾ་སྭཱཧཱས་འབྲུ། ཨོཾ་ཀུ་རུ་ཀུ་རུ་སྭཱཧཱས་གཞན་རྣམས་སྦྱངས། ཨོཾ་ཨཱཿཧཱུཾ་གིས་སྲེག་མཆོད་ཀྱི་རྫས་ཐམས་ཅད་སྦྱངས། ལྷ་རྫས་ཀྱི་ཡོ་བྱད་ཞལ་དུ་གསོལ་རྒྱུ་རྣམས་བདུད་རྩིར། ཡམ་ཤིང་བྱང་ཆུབ་ཀྱི་ཤིང་དུ་གྱུར། ཞེས་བརྗོད། དེ་ནས་ཀུ་ཤ་ལ་རྟ་སྔགས་ཀྱིས་བསངས། རྐེད་པའི་ཆ་ནས་མཐེབ་སྲིན་སྦྱར་བས་བཟུང་སྟེ། ཀུ་ཤ་འདི་ནི་གཙང་ཞིང་དགེ །ས་ལ་སྐྱེས་པ་འདབ་མའི་སྙིང༌། །དཀོན་མཆོག་གསུམ་པོ་མཉེས་བྱེད་ཅིང༌། །ཚངས་པ་ལྷ་ཡི་དག་བྱེད་ཡིན། །ཕུན་ཚོགས་རྒྱས་པར་མཛད་དུ་གོལ། །ཨོཾ་བཛྲ་ས་ཏྭ་ཨཱཿ ཞེས་ལན་གསུམ་གྱིས། རང་གི་མདུན་ནས་རྩེ་བྱང་དུ་བསྟན་པས་ཐབ་ཀྱི་ཁ་ཁྱེར་ལ་གཡས་བསྐོར་དང་ནང་དུའང་བཀྲམ། དེ་ནས་རྒྱལ་པོའམ་དགེ་འདུན་གྱི་ཚང་མང་ངམ། ཕྱུག་པོའི་ཁྱིམ་ནས་སམ། མེ་ཤེལ་ལས་བྱུང་བའི་མེ་བླངས། དེ་རྟ་སྔགས་ཀྱིས་བསངས། ཐབ་ཀྱི་མེ་ཕྱོགས་ནས་ཨོཾ་ཛྭ་ལ་ཛྭ་ལ་ཧཱུཾ། ཞེས་ལན་གསུམ་བརྗོད་པས་བཅུག རླུང་གཡབ་ཀྱིས་སྤར། ཨོཾ་ཏྲཾ་སྭཱཧཱ། ཞེས་ལན་བདུན་གྱིས་མར་ཁུ་བླུགས་ཏེ་ལེགས་པར་སྤར། དེ་ནས་རྟ་སྔགས་ཀྱི་བསངས། བྷྲཱུཾ་ལས་རྒྱས་པའི་ཐབ་ཁུང་སེར་པོ་ཟུར་བརྒྱད་པའམ། ཡང་ན། གྲུ་བཞི་པ་རྒྱའི་ཕྱེད་ཀྱི་དཔངས་དང་ལྡན་པ་ཁ་ཁྱེར་རིན་པོ་ཆེས་བསྐོར་བ། ནང་དུ་འཁོར་ལོ། ལྟེ་བར་རཾ་ལས་སྐྱེས་པའི་མེ་ལྷ་དབང་ཆེན་གསེར་སྦྱངས་པའི་མདོག་ཅན་སྐུ་ཤ་རྒྱས་པ་འཛུམ་པ་གཟི་བརྗིད་ཆེན་པོ། དྲང་སྲོང་གི་ཆ་བྱད་ཅན་ཕྱག་བཞི་གཡས་གཉིས་རྩེ་གསུམ་དང་བགྲང་ཕྲེང༌། གཡོན་གཉིས་དབྱུག་པ་དང་རིལ་བ་སྤྱི་བླུགས་འཛིན་ཅིང་རྒྱན་དང་ན་བཟའ་དང་མཆོད་ཕྱིར་ཐོགས་སེར་པོ་ཅན། འོད་ཟེར་གུར་གུམ་གྱི་ཁུ་བ་ལྟ་བུས་ཕུན་སུམ་ཚོགས་པ་ཐམས་ཅད་རྒྱས་པར་བྱེད་པ། སེམས་དཔའི་སྐྱིལ་ཀྲུང་གིས་ར་སྐྱེས་ཀྱི་སྟེང་དུ་བཞུགས་པ་མེའི་ཁམས་ཀྱི་རང་བཞིན། ཨོཾ། གཟི་བརྗིད་ཆེན་པོ་མེ་ཡི་ལྷ། །ལས་ཀྱི་དོན་ཀུན་སྒྲུབ་པ་པོ། །སྙིང་རྗེས་སེམས་ཅན་དོན་མཛད་ནས། །འདི་ཉིད་དུ་ནི་ཉེ་བར་མཛོད། །བདག་བསྐྱེད་ཀྱི་ཐུགས་ཀའི་འོད་ཟེར་ལྕགས་ཀྱུ་ལྟ་བུས་འཇིག་རྟེན་གྱི་ཁམས་ཤར་ལྷོའི་ཕྱོགས་ནས་དྲང་སྲོང་ཆེན་པོ་དབང་ཆེན་དྲང་སྲོང་གི་འཁོར་བསམ་གྱིས་མི་ཁྱབ་པ་པས་བསྐོར་བ་མདུན་གྱི་ནམ་མཁར། སིལ་སྙན་བྱ། ཨོཾ་ཌཀྐི་ནི་མ་ཧེནྡྲ་ཧཱུཾ་ཛཿཞེས་སམ། ཡང་ན། ཨོཾ་ཨགྣ་ཡེ། ཨཱ་དཱ་བྱ། ཨཱ་དཱི་བྱ། ཨ་བེ་ཤ། མཧཱ་ཤྲཱི་ཡེ། ཧ་བྱ་ཀ་བྱ་མཧཱ་ནཱ་ཡ་སྭཱཧཱ། ཞེས་བརྗོད་པས་སྤྱན་དྲངས། ཡེ་ཤེས་ཕྱི་འབྲང་གི་བགེགས་རྣམས་ཕྱིར་དེངས་ཤིག་ཅེས་སུམྦྷ་ནིས་བསྐྲད་ཡུངས་ཐུན་གྱིས་བྲབས། ཛཿཧཱུཾ་བཾ་ཧོཿ དམ་ཚིག་པ་དང་གཉིས་སུ་མེད་པར་གྱུར། ཨོཾ་ན་མསྶ་མནྟ་བུདྡྷ་ནཾ་ཨགྣ་ཡེ་སྭཱཧཱ། ཞེས་ལན་བདུན་གྱིས་བྱོན་སྐྱེམས་སུ་མར་ཁུ་འབུལ། དེ་ནས་ཨོཾ་ཨརྒྷཾ་པྲ་ཏིཙྪཾ་ཧཱུཾ་སྭཱཧཱ། ཞེས་མཆོད་ཡོན་དང༌། དེ་བཞིན་པྲོ་ཀཀྵ་ཎཾ་བསངས་གཏོར་དང༌། ཨཉྩ་མཱ་ནཾ་གྱིས་ཞལ་བསིལ། པཱ་དྱཾ་གྱིས་ཞབས་བསིལ་ནས། ཉེར་སྤྱོད་ལྔ་རོལ་མོ་དང་བཅས་པས་མཆོད། ཨོཾ། གཟི་བརྗིད་ཆེན་པོ་མེ་ཡི་ལྷ། །འདོད་པའི་དོན་ཀུན་སྒྲུབ་མཛད་པ། །ཚངས་པའི་དབང་པོ་མཆོག་གི་སྲས། །ལྷ་ཡི་དྲང་སྲོང་བྲམ་ཟེ་མཆོག །ཞལ་གཅིག་ཕྱག་བཞི་མཛེས་པའི་གཟུགས། །རྡོ་རྗེ་རྩེ་གསུམ་བགྲང་ཕྲེང་དང༌། །དབྱུག་པའི་རིལ་བ་སྤྱི་བླུགས་བསྣམས། །སེམས་དཔའི་སྐྱིལ་ཀྲུང་གིས་བཞུགས་པ། །སེར་ཞིང་རྒྱས་པའི་བྱིན་དང་ལྡན། །ཐོར་ཚུགས་མེ་ཏོག་ཅོད་པན་ཅན། །རྒྱན་དང་ན་བཟའ་མཆོད་ཕྱིར་ཐོགས། །ཤིན་ཏུ་གསེར་མདོག་མཛེས་པས་བརྒྱན། །ཕྱོགས་བཅུའི་འོད་ཟེར་རྒྱས་པ་ཡིས། །ཕུན་སུམ་ཚོགས་པ་ཐམས་ཅད་བསྐྱེད། །འགྲོ་བའི་རེ་བ་གང་མཛད་པ། །མ་ཧེནྡྲ་ལ་ཕྱག་འཚལ་བསྟོད། །དེ་ནས་ལག་པ་གཡོན་པ་འཇིག་རྟེན་པའི་ཁུ་ཚུར་དང་གཡས་པ་མཐེབ་མཛུབ་སྦྱར་བ་འབར་བའི་ཕྱག་རྒྱ་དང་བཅས། ཨོཾ་བཛྲ་ཨ་ན་ལ་མཧཱ་བྷུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚ྄ཾ་ཧཱུཾ་ཕཊ་དྱིཥྱ་ཛཿཧཱུཾ་བཾ་ཧོཿས་མ་ཡ་སྟྭཾ། ས་མ་ཡ་སྟྭཾ་ཨ་ཧཾ། ཞེས་ལན་གསུམ་བརྗོད་པས། མེ་ལྷ་དམ་ཚིག་ལ་གནས་ཏེ་རྒྱས་པའི་ལས་བཅོལ་བ་ཞལ་གྱིས་བཞེས་ཏེ་བསྒྲུབ་པ་ལ་འདུན་པར་གྱུར། དེ་ནས་རྡོ་རྗེ་བསྡམས་པའི་མཛུབ་མོ་བཀུག་པའི་སོར་མོ་མཉམ་པའི་ནོར་བུ་མཐེ་བོང་རྡོ་རྗེས་བཀབ་པ་རྡོ་རྗེ་ནོར་བུ། དེ་གཉིས་སུ་བྱས་པ་རིན་ཆེན་ཁུ་ཚུར་གྱིས་དགང་བླུགས་པུས་མོའི་ནང་མི་འདའ་བར་བཟུངས་བས། དགང་གཟར་དང་བླུགས་གཟར་གྱི་ཁ་ལ། ཨོཾ་ཨཱཿཧཱུཾ་འོད་ཟེར་དང་བཅས་པ་མེ་ལྷ་ཞལ་ཅུང་ཟད་གདངས་པའི་ལྗགས་རྩེར་རཾ་གྱིས་མཚན་པར་གྱུར། ཞེས་བརྗོད། དགང་གཟར་མར་ཁུས་བཀང་སྟེ། ཨོཾ་བཛྲ་ཨ་ན་ལ་མཧཱ་བྷུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་བིགྷྣཾ་མ་མ་སརྦ་ས་ཏྭ་ཨཱ་ཡུ་པུཎྱཻ་པུཥྚིཾ་ཀུ་རུ་ཨོཾ། སྤྱི་བསྐོས་ཀྱི་ཚུལ་དུ་མར་ཁུ་ལན་བདུན་གཡས་བསྐོར་གྱིས་ཕུལ། དེ་ནས་རྫས་འབུལ་ཚུལ་ཡམ་ཤིང་དཱུརྦ་ཀུ་ཤ་རྐེད་པའི་ཆ་ནས་དང༌། གཞན་ཐམས་ཅད་མཐེབ་སྲིན་སྦྱར་བས་བཟུང་ནས་དབུལ་བར་བྱ་སྟེ། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་བིགྷྣཾ། ཨོཾ་བོ་དྷི་བྲིཀྵ་ཡེ་སྭཱཧཱ། མ་མ་སརྦ་ས་ཏྭ་ཨཱཿཡུ་པུཎྱཻ་པུཥྚིཾ་ཀུ་རུ་ཨོཾ། དེ་ཡང་བིགྷྣ་ཡན་ལྷ་སྔགས་དང༌། དེ་ནས་རྫས་སྔགས། སརྦ་ས་ཏྭ་མན་ལས་སྔགས་སོ། །དེ་བཞིན་ལྷ་སྔགས་རྫས་སྔགས་ལས་སྔགས་རྣམས་རིམ་པར་མཐར་ཆགས་སུ་འགྲེ་བ་ལས། རྫས་སྔགས་ནི། ཨོཾ་ཨགྣ་ཡེས་མར་ཁུ། ཨོཾ་སརྦ་པཱ་པཾ་གྱིས་ཏིལ། ཨོཾ་སརྦ་ཨརྠ་སིདྡྷིས་ཡུངས་ཀར། ཨོཾ་བཛྲ་ཀུཥྚས་འབྲས། ཨོཾ་བཛྲ་བི་ཛས་འབྲས་སོ་བ། ཨོཾ་མཧཱ་བེ་གས་ནས། ཨོཾ་མཧཱ་བ་ལཱས་སྲན་མ། ཨོཾ་བཛྲ་གྷསྨ་རིས་གྲོ། ཨོཾ་སརྦ་སཾ་པ་དེས་ཞོ་ཟན། ཨོཾ་བཛྲ་ཨཱ་ཡུ་ཀྵེས་དུརྦཱ། ཨོཾ་ཨ་པྲ་ཏིས་ཀུ་ཤ། ཨོཾ་མཧཱ་ཤེས་པས་བིལ་བ་སྟར་ཁ། ཨོཾ་ཨོ་ཥ་དྷིས་སྨན། ཨོཾ་བཛྲ་པུཥྤེས་མེ་ཏོག ཨོཾ་ཏམྦུ་ལིས་སོ་རྩི། ཨོཾ་བཛྲ་ཝསྟྲས་གོས་ཟུང་ཕུལ། དྲང་སྲོང་ཆེན་པོ་ཁྱེད་ལ་སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་དང་སྦྱིན་པའི་བདག་པོ་མི་ནོར་འཁོར་དང་བཅས་པ་ཐམས་ཅད་ཀྱི་ཚེ་དང་བསོད་ནམས་དཔལ་དང་གཟི་བརྗིད་དང༌། སྟོབས་དང་མངའ་ཐང་ནོར་དང་ལོངས་སྤྱོད་དང་ཕུན་སུམ་ཚོགས་པ་ཐམས་ཅད་འཕེལ་ཞིང་རྒྱས་པར་མཛད་དུ་གསོལ། ཞེས་འདོད་དོན་གསོལ། སླར་ཡང་ཨོཾ་ཨརྒྷཾ་སོགས་ཆུ་བཞི་དང་ཉེར་སྤྱོད་རོལ་མོ་བཅས་པས་མཆོད། སརྦ་པཉྩ་ཨ་མྲི་ཏ་པཱུ་ཛ་ཁཱ་ཧིས་བདུད་རྩི་ཕུལ། བསྟོད་པ་ནི། མེ་སྟེ་བསྲེག་བྱ་ཟ་བའི་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོ་མེ་ལྷ་འཁོར་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཞེས་བསྟོད་པས་ཚིམ་སྟེ་རྡོ་རྗེ་མེ་ལྷ་དེ་བཞིན་གཤེགས་པ་ཐམས་ཅད་ཀྱི་རང་བཞིན་ཆོས་ཀྱི་དབྱིངས་ཀྱི་ངོ་བོ་ཉིད་འཇིག་རྟེན་ལས་འདས་པའི་མེ་འབར་བའི་རྣམ་པ་གྱུར་པའི་དབུས་སུ། ཞེས་པའི་མཚམས་སུ་རོལ་མོ་དང་བཅས། ཟླ་གམ་སྨུག་ནག་དཀྱིལ་འཁོར་དུ་སོགས་ནས། མངོན་པར་རོལ་པས་གཤེགས་སུ་གསོལ། །དེ་སྐབས་སྤྱན་འདྲེན་མ་རན་ཙམ་ནས་ལས་རྡོར་གྱིས་རྟེན་གྱི་དྲུང་དུ་སོང་ནས་ཕྱག་གསུམ་བཙལ། རྟེན་ཅོད་པན་མེ་ཏོག་གི་ཚོམ་བུ་ལ་དར་ལམ་བཏགས་ཏེ་དར་སྣ་གཞན་ཞིག་གིས་བཟུང་བས་སྣ་དྲངས་པའམ། གྲུབ་ན་གདུགས་རྒྱལ་མཚན་སོགས་མཆོད་རྫས་ཐོགས་པའི་གསེར་སྦྲེང་བ་སྒོམ་ཞྭ་གྱོན་པས་སྣ་དྲངས་ཏེ། སྤོས་ཕོར་རྒྱ་གླིང་རོལ་ཆས་སོགས་ཀྱིས་སྤྱན་འདྲེན། མ་གྲུབ་ན་གང་འཛོམས་སྐབས་དང་སྦྱར་ཏེ་སྤྱན་འདྲེན་རོལ་མོ་དང་འགྲིགས་ཏེ་འཐོན། བླ་མ་དང་ཐབ་ལ་ལན་གསུམ་བསྐོར་ཏེ་བླ་མའི་ཕྱག་གཡས་པའི་ཐད་དུ་ཕུལ། དེ་ནས་བླ་མས་མེ་ཏོག་ཕྱག་ཏུ་བཞེས་ཏེ། ཨོཾ་ཧྲཱིཾཿཧཱུཾ་སྭ་ཨོཾ་ཨཱཿཛཿཧཱུཾ་བཾ་ཧོཿ ཨ་པ་རི་མི་ཏ་ཨཱ་ཡུརྫྙཱ་ན་མཧཱ་སིདྡྷི་ཧ་ས་ནི་རི་ཏི་སྭཱཧཱ། ཞེས་སྔགས་ལན་ཉེར་གསུམ་བཟླས། ལན་རེ་རེ་བཞིན་མེ་ཏོག་ཐབ་ཏུ་ཕུལ་ནས་ལྷ་རྣམས་བཞུགས་པར་མོས་ལ། རྫོགས་པ་དང་བསྟུན་ཚོགས་སིལ་བྱ། འདི་སྐབས་ཕྱི་འབྲང་བསྐྲད་པ་མི་དགོས་ཏེ། ཡེ་ཤེས་པ་ཕྱི་ནས་མ་ཡིན་པར་དཀྱིལ་འཁོར་ནས་བྱོན་པའི་དབང་དུ་བྱས་པའི་ཕྱིར་རོ། །དེ་ནས་ཚོགས་པས་རྔ་རོལ་དང་བླ་མས་ཕྱག་རྒྱ་བཅས། ཛཿཧཱུཾ་བཾ་ཧོཿགཉིས་མེད་གྱུར། སླར་ཡང་སྙིང་གའི་འོད་ཟེར་གྱིས། །དབང་ལྷ་བདེ་གཤེགས་རིགས་ལྔ་ནི། །ཡུམ་བཅས་སྤྱན་དྲངས་སྦྱོར་བ་མཛད། །བྱང་ཆུབ་སེམས་ཀྱིས་དབང་བསྐུར་ནས། །རང་རིག་རྣམས་ཀྱི་བདག་པོར་བཞུགས། །ཨོཾ་ན་མསྶ་མནྟ་བུདྷ་ནཾ་ཨགྣ་ཡེ་སྭཱཧཱ། ཞེས་བྱོན་སྐྱེམས་སུ་མར་ཁུ་ལན་བདུན་ཕུལ། དེ་ནས་མཆོད་པ་ནི། ཨོཾ་ཨཱཿཧཱུཾ་པྲོ་ཀཀྵ་ཎཾ་པྲ་ཏིཙྪཾ་ཧཱུཾ་སྭཱཧཱ། བསངས་གཏོར་དང༌། ཨོཾ་ཨཱཿཧཱུཾ་ཨཉྩ་མཱ་ནཾ་པྲ་ཏིཙྪཾ་སྭཱཧཱ། ཞལ་བསིལ་ཕུལ། དེ་ནས་རོལ་མོ་དང་བཅས། ཧཱུཾ། ཀུན་ཏུ་བཟང་པོས་རྒྱལ་བ་མཆོད་པའི་ཚེ། །སོགས་ནས། བཅོམ་ལྡན་འཁོར་དང་བཅས་ལ་འབུལ་བར་བགྱི། །ཞེས་པའི་བར་གྱིས་མཆོད། བདུད་རྩི་ལྔ་དང་ཞེས་པའི་ཐེད་ནས་བླ་མས་བདུད་རྩི་ཕུལ། བསྟོད་པ་ནི། ཧཱུཾ། འཆི་མེད་དབང་པོའི་རྒྱན་གོས་ཀྱིས་སྤྲས་པ་སོགས་ནས། དངོས་གྲུབ་དམ་པ་ཚེ་འདིར་བསྩལ་དུ་གསོལ། །ཞེས་པའི་བར་གྱིས་བསྟོད། དེ་ནས་དགང་བླུགས་མར་ཁུས་བཀང་བ་བཟུང་སྟེ། དམ་བསྒྲག་བྱ་བ་ནི། ཨོཾ་སརྦ་པཱ་པཾ་ད་ཧ་ན་བཛྲ་ཨགྣི་བཛྲ་ས་ཏྭ་སརྦ་པཱ་པཾ་ད་ཧ་སྭཱཧཱ། ཞེས་མར་ཁུ་ལན་བདུན་ཕུལ་བས། དཀྱིལ་འཁོར་གྱི་ལྷ་ཚོགས་རྣམས་ཀྱིས་མེ་ལྷའི་བྱ་བ་བྱེད་པར་ཞལ་གྱིས་བཞེས། རྒྱས་པའི་ལས་གྲུབ་པར་བཞེད་ནས་རྒྱས་པའི་ཉམས་འཛིན་པར་གྱུར། དེ་ནས་མེ་པྲ་བརྟག ངན་ན་ལས་ཐམས་ཅད་པའི་སྔགས་ཀྱིས་བགེགས་བསྐྲད། གཙོ་བོའི་སྔགས་ཀྱིས་བསངས་གཏོར་བྱས། ཨོཾ་ཨགྷ་ཡེ་མ་ཧེནྡྲ་བ་ས་ཨ་ཏི་ལཾ་ཀུ་སྭཱཧཱ། ཞེས་ལན་གསུམ་གྱིས་མར་ཁུ་བླུགས། དེ་ནས་བསྒྲུབ་བྱའི་ཏིང་ངེ་འཛིན་ནི། ལཾ་ལས་བྱུང་བའི་དབང་ཆེན་སའི་དཀྱིལ་འཁོར་གྱི་ཁར་གླང་པོ་ཆེའི་སྟེང་དུ་བདག་སོགས་སེམས་ཅན་ཐམས་ཅད་རྒྱན་གྱིས་བརྒྱན་ནས་གནས་པ་ལ། བདག་གི་ཐུགས་ཀ་ནས་འཕྲོས་པའི་འོད་ཀྱིས་མདུན་བསྐྱེད་བསྐུལ་བས་མེ་དབུས་ཀྱི་ལྷ་རྣམས་ཀྱི་སྐུ་ལས་འོད་ཟེར་དཔག་ཏུ་མེད་པ་སྤྲོས་བསྒྲུབ་བྱ་རྣམས་ལ་ཐིམ། མངོན་པར་འདོད་པ་ཐམས་ཅད་རྒྱས་པར་འགྱུར། ཞེས་བརྗོད། ཨོཾ་ཧྲཱིཿཧཱུཾ་སྭ་ཨོཾ་ཨཱཿཛཿཧཱུཾ་བཾ་ཧོཿ ཨ་པ་རི་མི་ཏ་ཨ་ཡུརྫྙཱ་ན་མཧཱ་སིདྡྷི་ཧ་ས་ནི་རི་ཏི་སྭཱཧཱ། མ་མ་སརྦ་ས་ཏྭ་ཨཱ་ཡུ་པུཎྱཻ་པུཥྚིཾ་ཀུ་རུ་ཨོཾ། ཞེས་མར་ཁུ་ལན་བདུན་སྤྱི་བསྐོས་སུ་ཕུལ། དེ་ནས་རྫས་རྣམས་ཡི་གེ་གསུམ་སྔོན་དུ་འགྲོ་བས་ལྷ་སྔགས་དང་རྫས་སྔགས་ལས་སྔགས་བཅས་འབུལ་བ་སྟེ། ཨོཾ་ཨཱཿཧཱུཾ། ཨོཾ་ཧྲཱིཿཧཱུཾ་སྭ་ཨོཾ་ཨཱཿཛཿཧཱུཾ་བཾ་ཧོཾཿ ཨ་པ་རི་མི་ཏ་ཨཱ་ཡུརྫྙཱ་ན་མཧཱ་སིདྡྷི་ཧ་ས་ནི་རི་ཏི་སྭཱཧཱ། ཨོཾ་བོ་དྷི་བྲྀ་ཀྵ་ཡེ་སྭཱཧཱ། མ་མ་སརྦ་ས་ཏྭ་ཨཱ་ཡུ་པུཎྱཻ་པུཥྚིཾ་ཀུ་ར་ཨོཾ། དེ་བཞིན་དུ་མར་ཁུ་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་ཨགྣ་ཡེ་སྭཱཧཱ། མ་མ་སརྦ་ས་ཏྭ་སོགས་སྦྱར། ཏིལ་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་སརྦ་པཱ་པཾ་ད་ཧ་ན་བཛྲ་ཡེ་སྭཱཧཱ། མ་མ་སརྦ་སོགས་སོ། །ཡུངས་ཀར་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་སརྦ་ཨརྠ་སིདྡྷི་ཡེ་སྭཱཧཱ། མ་མ་སརྦ་སོགས་སོ། །འབྲས་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་བཛྲ་པུཥྚ་ཡེ་སྭཱཧཱ། མ་མ་སརྦ་སོགས་སོ། །འབྲས་སོ་བ་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་བཛྲ་བི་ཛ་ཡེ་སྭཱཧཱ། མ་མ་སརྦ་སོགས་སོ། །ནས་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་མཧཱ་བེ་གཱ་ཡེ་སྭཱཧཱ། མ་མ་སརྦ་སོགས་སོ། །སྲན་མ་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་མཧཱ་བ་ལཱ་ཡ་སྭཱཧཱ། མ་མ་སརྦ་སོགས་སོ། །གྲོ་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་བཛྲ་གྷསྨཱ་རི་སྭཱཧཱ། མ་མ་སརྦ་སོགས་འབྲུ་རྣམས་ཕྱག་ཏུ་ཕུལ། ཞོ་ཟན་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་སརྦ་སཾ་པ་དེ་སྭཱཧཱ། མ་མ་སརྦ་སོགས་ཞལ་དུ་འབུལ། འོ་མ་སྦགས་པའི་དཱུརྦ་མཐེབ་སྲིན་གྱིས་བླངས་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་བཛྲ་ཨ་ཡུ་ཥེ་སྭཱཧཱ། མ་མ་སརྦ་སོགས་འོད་ལ་ཕུལ། ཏིལ་མར་གྱི་བྱུག་པའི་ཀུ་ཤ་བླངས་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་ཨ་པྲ་ཏི་ཧ་ཏ་བཛྲ་ཡེ་སྭཱཧཱ། མ་མ་སརྦ་སོགས་འོད་ལ་ཕུལ། བིལ་བ་སྟར་ཁ་ཕུལ་ན། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་མཧཱ་ཤེས་པ་ཡེ་སྭཱཧཱ། མ་མ་སརྦ་སོགས་ཞལ་དུ་ཕུལ། སྨན་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་ཨོ་ཥ་དྷི་སྭཱཧཱ། མ་མ་སརྦ་སོགས་ཞལ་དུ་འབུལ། མེ་ཏོག་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་བཛྲ་པུཥྤེ་སྭཱཧཱ། མ་མ་སརྦ་སོགས་དབུ་ལ་འབུལ། སོ་རྩི་ལ། ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་ཏམྦུ་ལི་སྭཱཧཱ། མ་མ་སརྦ་སོགས་ཚེམས་ལ་ཕུལ། གོས་ཟུང་ལ་ཨོཾ་ཨཱཿཧཱུཾ། ཨོཾ་ཧྲཱིཿསོགས་ནས། ཨོཾ་བཛྲ་ཝསྟྲ་ཡེ་སྭཱཧཱ། མ་མ་སརྦ་སོགས་སྐུ་ལ་ཕུལ་བའི་མཐར་འདོད་གསོལ་ནི། བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་དཀྱིལ་འཁོར་ཆེན་པོའི་ལྷ་ཚོགས་རྣམས་ལ། སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་དང་སྦྱིན་པའི་བདག་པོ་མི་ནོར་འཁོར་དང་བཅས་པ་ཐམས་ཅད་ཀྱི་ཚེ་དང་བསོད་ནམས་དཔལ་དང་གཟི་བརྗིད་དང༌། སྟོབས་དང་མངའ་ཐང་ནོར་དང་ལོངས་སྤྱོད་དང་ཕུན་སུམ་ཚོགས་པ་ཐམས་ཅད་འཕེལ་ཞིང་རྒྱས་པར་མཛད་དུ་གསོལ། ཞེས་བརྗོད། དེ་ནས་ཚོགས་པ་དང་ཡོན་བདག་ཐམས་ཅད་ལ་མེ་ཏོག་བཀྱེ། ཐལ་སྦྱར་དང་བཅས་ཏེ། གཙོ་བོ་བདག་ཅག་ནུས་མེད་པས། །མ་འབྱོར་བ་དང་མ་རིག་དང༌། །དམན་པའམ་ནི་ལྷག་པ་སྟེ། །གང་བགྱིས་དེ་ཁྱོད་བཟོད་པར་མཛོད། །བཛྲ་ས་ཏྭ་ཞེས་ལན་གསུམ་བརྗོད་དེ་མེ་ཏོག་ཐབ་ཏུ་ཕུལ། དེ་ནས་རབ་གནས་དང་འབྲེལ་སྐབས། ཐབ་ཀྱི་ཡེ་ཤེས་པ་རྣམས། ཨོཾ། ཁྱོད་ཀྱི་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །གནས་བྱའི་ཐུགས་ཀར་གཤེགས་ནས་ཀྱང༌། །ཇི་ལྟར་བདེ་བར་བཞུགས་སུ་གསོལ། །བཛྲ་མུཿཡེ་ཤེས་པ་རབ་ཏུ་གནས་བྱའི་རྟེན་གྱི་ཐུགས་ཀར་གཤེགས། དམ་ཚིག་པ་རང་ལ་ཐིམ་པར་གྱུར། ཞེས་བརྗོད་པའི་སྐབས་བླ་མས་མེ་ཏོག་གི་རྟེན་མཆོད་གཡོགས་ལ་གཏད། སིལ་སྙན་བྱ། དེས་སྔར་བཞི་དར་ལམ་དང་གསེར་སྦྲང་བཅས་རྟེན་གྱི་དྲུང་དུ་གདན་འདྲེན་ཏེ་ཕྱག་གསུམ་བཙལ། དེས་ནས་ཨོཾ་སརྒྷཾ་སོགས་ཆུ་གསུམ་ཉེར་སྤྱོད་རོལ་མོ་དང་བཅས་པས་མཆོད་ནས། རྫས་ལྷ་འབུལ་བ་ནི། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་སོགས་ཀྱིས་ཡམ་ཤིང་ནས་བཟུང་གོས་ཟུང་གི་བར་རིམ་པར་ཕུལ་ནས། བསྟོད་པ་ནི། ཚངས་པ་འཇིག་རྟེན་མགོན་གྱི་སྲས། །མེ་ལྷའི་རྒྱལ་པོ་དྲང་སྲོང་མཆོག །འབྱུང་པོ་ཡོངས་སུ་བསྐྱབ་པའི་ཕྱིར། །ཐུགས་རྗེའི་དབང་གིས་སྐུ་སྤྲུལ་པའི། །རིག་སྔགས་གྲུབ་པའི་དྲང་སྲོང་མཆོག །ཉོན་མོངས་སྲེག་པའི་ཤེས་རབ་འོད། །བསྐལ་པའི་མེ་ལྟར་གཟི་བརྗིད་འབར། །མངོན་ཤེས་རྫུ་འཕྲུལ་ཞབས་དང་ལྡན། །ཐབས་ཀྱིས་སྤྲུལ་པའི་ཐེག་པར་བཅིབས། །རིགས་སྔགས་གསུང་གི་བགྲང་ཕྲེང་འཛིན། །བདུད་རྩིའི་བཅུད་ལྡན་གནྡྷེ་བསྣམས། །ཆོས་ཀྱི་བདུད་རྩི་ཡོངས་ལ་གསོལ། །ཉེས་པའི་སྐྱོན་བྲལ་ཚངས་པར་སྤྱོད། །འཇིག་རྟེན་གནས་ཀྱང་མྱ་ངན་འདས། །ཞི་བ་བརྙེས་ཀྱང་ཐུགས་རྗེ་ཆེ། །དེ་བས་བསྟོད་དེ་ཕྱག་ཀྱང་འཚལ། །ཞེས་བསྟོད་ནས། ཨོཾ་ཨརྒྷཾ་པྲ་ཏིཙྪཾ་སྭཱཧཱ། ཞེས་མཆོད་ཡོན་ཕུལ། ནད་མེད་ཚེ་དང་སོགས་ཀྱིས་དངོས་གྲུབ་བླངས། ཡིག་བརྒྱ་བརྗོད། མ་འབྱོར་བ་དང་སོགས་ཀྱིས་བཟོད་གསོལ་བྱས་ཏེ། བདག་གི་དོན་དང་གཞན་གྱི་དོན། །སྒྲུབ་བྱེད་བསྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་བྱོན་ཅིག །བདག་ལ་དངོས་གྲུབ་ཀུན་འགྲུབ་མཛོད། །ཨོཾ་གཙྪ་གཙྪ་མེ་ལྷ་རང་གནས་སུ་གཤེགས་པར་གྱུར། དེས་རྒྱས་པའི་སྦྱིན་སྲེག་གྲུབ་བོ། །གཉིས་པ་ཞལ་གསོའི་འོ་ཐུག་འབུལ་བ་ནི། རབ་རྒྱུད་ལས། དེ་ཉིད་མར་དང་འོ་མ་ཡིས། །ལྷག་པའི་ཞལ་གསོ་ཕུལ་བྱེད་ན། །བདག་དང་ཡོན་བདག་ཐམས་ཅད་ཀྱི། །ཚེ་དང་བསོད་ནམས་འཕེལ་བར་འགྱུར། །ཞེས་པ་ལྟར། སྦྱིན་སྲེག་གི་མེ་དེའི་ཐོག་ཏུ་རྐང་གསུམ་གྱི་ཁར། འོ་ཐུག་གི་སྣོན་རྫ་མཚོན་རྩི་སེར་པོ་ཅན་ཁ་གཅོད་བཅས་བཀོད། སྐེ་ལ་མེ་ཏོག་གི་ཕྲེང་བ་བཏགས་པའི་སྣ་བླ་མའི་ཕྱག་ཏུ་ཕུལ། གཡང་སྐྱོང་གི་སྔགས་ཀྱིས་བསྐོལ་བར་བྱ་སྟེ། ཨོཾ་ཤྲཱི་ཧེ་རུ་ཀ་བིདྨ་ཧེ་བིདྱ་རཱ་ཛ་ཡ་ཧཱུཾ་ཕཊ། ཅེས་བརྒྱ་རྩ་བཟླས་པའི་མཐར་སྟོང་འགྱུར་ནས་མེ་ཏོག་བསྡུ། འོ་ཐུག་གི་སྣོད་བླ་མའི་སྐུ་མདུན་དུ་ཕུལ། རྟེན་མེ་ལོང་དུ་ཤར་བ་བྱས་པ་ལ་ཐུར་མའམ་གཟར་བུས་པད་སྣོད་དུ་བླུགས་ཏེ་ཕུལ། འབུལ་སྔགས་ནི། ཨོཾ་དེ་བྱཱ་ཨནྣ་ས་མ་དྷི་དྷྱ་ན་པྲི་ཎ་ཡེ་སྭཱཧཱ། ཞེས་ལན་གསུམ་ལྔ་བདུན་གང་རུང་གིས་ཕུལ་ཏེ་གསོལ་བར་བསམ། མཐར་ཨོཾ་ཧཱུཾ་ཏྲཾ་ཧྲཱིཿཨཿ ཞེས་དམ་ཚིག་བསྒྲགས་པས་གཉིས་མེད་དུ་ཡལ་གྱིས་བཏང༌། ལྷག་མ་སྣོད་དུ་བླུགས་ཏེ་ཚོགས་པ་དང་ཡོན་བདག་ལ་བཀྱེ་བའི་སླད་དུ། ལས་རྡོར་གྱིས་གྲལ་མཇུག་ནས་འོ་ཐུག་གི་སྣོད་བཟུང་སྟེ། བདེ་གཤེགས་ལྷག་མ་འདི་དག་ནི། །གསོལ་ཞིང་སྡིག་པ་འབྱང་བར་འགྱུར། །ཞེས་བརྗོད། དེ་ནས་ཚོགས་པ་ལ་བཀྱེ་ཞིང༌། ཚོགས་པས། ཞལ་ཟས་རོ་བརྒྱ་ལྡན་པས་སོགས་བརྗོད་དེ་བཞེས། མཐར་བསོད་ནམས་འདི་ཡིས་སོགས་བརྗོད་དེ་སྦྱིན་སྲེག་གྲོལ། དེ་ནས་ཚོགས་དང་གཏོར་མ་སྒྲུབ་གཞུང་ཇི་ལྟ་བ་ཕུལ་གྲུབ་ནས། རྟེན་བསྒྱུར་ནི། མདུན་གྱི་རྟེན་བཅོམ་འདས་མགོན་པོ་ཚེ་དཔག་ཏུ་མེད་པའི་དཀྱིལ་འཁོར་དུ་གསལ་བ་འོད་དུ་ཞུ་བ་ལས་རྟེན་རང་རང་གི་རྣམ་པར་གྱུར། ཅེས་པའམ། ཡང་ན་ལྷ་ཁང་དང་གསུང་རྟེན་ཐུགས་རྟེན་དང་གནས་ཁང་སོགས་ཀྱི་སྐབས་གང་ཡིན་གྱི་ཚིག་བསྒྱུར། ལྷ་ཁང་ལ་གཙུག་ལག་ཁང་དང༌། གསུང་རྟེན་ལ་ཡིག་འབྲུ་དང༌། ཐུགས་རྟེན་ལ་མཆོད་རྟེན་དང༌། གནས་ཁང་ལ་ཁང་བཟང་སོགས་དེ་དང་དེའི་རྣམ་པ་གྱུར། ཅེས་གང་འོས་བྱེ་བྲག་ཕྱེ་སྟེ་ཤེས་པར་བྱའོ། །ཡང་རབ་ཏུ་གནས་བྱའི་རྟེན་ཚེ་དཔག་མེད་ཀྱི་སྐུའམ་ཐང་ཀ་འབའ་ཞིག་ལ། གནས་བྱེད་ཆོ་ག་ཡང་ཚེ་དཔག་མེད་ཀྱིས་བྱེད་ན་རྟེན་བསྒྱུར་མི་དགོས། རྟེན་བསྐྱེད་སོར་བཞག་གིས་རྣམ་པའི་དོན་གྲུབ་པའི་ཕྱིར་རོ། །བཞི་པ་བརྟན་བཞུགས་ལ། དངོས་དང༌། མཐའ་རྟེན་གཉིས་ལས། དང་པོ་ནི། གལ་པོ་ལས། འཇིག་རྟེན་མ་སྟོངས་བར་དུ་ནི། །སེམས་ཅན་ལས་དག་སྒྲིབ་སྦྱོང་གི །དོན་མཛད་ཆོས་ཀྱི་འཁོར་ལོ་བསྐོར། །བརྟན་ཅིང་བཞུགས་པར་གསོལ་བ་བཏབ། །ཅེས་པ་ལྟར། ཚོགས་པ་ལ་འབྲུ་བཀྱེ། བླ་མ་རྗེ་བཙུན་པ་དང་དཀོན་མཆོག་རིན་ཆེན་ཐམས་ཅད་དང་ཡི་དམ་མཁའ་འགྲོ་ཆོས་སྐྱོང་བའི་སྲུང་མ་ཐམས་ཅད་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་གྱི་རླབས་ཀྱིས། བདག་རྡོ་རྗེ་འཛིན་པས་རབ་ཏུ་གནས་པར་བྱས་པའི་རྟེན་འདི་རྣམས་འགྲོ་བ་སེམས་ཅད་ཐམས་ཅད་ཀྱི་ཕྱག་གི་གནས་མཆོད་པའི་རྟེན་དུ་གྱུར་ནས་སྤྲུལ་པ་སྐུའི་མཛད་པ་མངོན་སུམ་དུ་མཛད་པ་གྱུར་ཅིག ཅེས་ལན་གསུམ་ཀ་སྐུ་གསུང་ཐུགས་ཞེས་བསྒྱུར། འགྲོ་བའི་དོན་ལ་འཁོར་བ་ཇི་སྲིད་དུ་གནས་པར་སངས་རྒྱས་ཐམས་ཅད་ཀྱིས་བྱིན་གྱིས་བརླབ་པར་གྱུར། ཞེས་བརྗོད། དེ་ནས་ཚོགས་པ་དང་ཡོན་བདག་ཐམས་ཅད་ལ་མེ་ཏོག་གི་ཕྲེང་བ་ཁྱབ་པར་བཀྱེ་ནས། ཇི་སྲིད་མེ་དང་ཆུ་དང་ནི། །རླུང་གི་བསྐལ་པས་འཇིག་པར་དུ། །བདག་ཅག་བསོད་ནམས་སྤེལ་བ་དང༌། །སེམས་ཅན་ཀུན་གྱི་དོན་གྱི་ཕྱིར། །ཇི་ལྟར་རྫོགས་པའི་སངས་རྒྱས་རྣམས། །དགའ་ལྡན་གནས་སུ་རབ་བཞུགས་ནས། །ལྷ་མོ་སྒྱུ་འཕྲུལ་ལྷུམས་བཞུགས་ལྟར། །དེ་ལྟར་འདིར་ནི་བཞུགས་སུ་གསོལ། །བདག་སོགས་སེམས་ཅན་དོན་དུ་ནི། །བྱང་ཆུབ་སེམས་ནི་ཡོངས་འཕེལ་ཕྱིར། །མེ་ཏོག་ལ་སོགས་འདི་བཞེས་ཏེ། །མགོན་པོ་འདིར་ནི་རྟག་བཞུགས་མཛོད། །ཨོཾ་ཨཱཿབིགྣན་ཏ་སོགས་འཁྱིལ་སྔགས་ལན་གསུམ་གྱིས་སྐུ་གཟུགས་ཀྱི་འོག་བར་སྟེང་གི་ཆར་རྡོ་རྗེ་གསོར་ཞིང་རྒྱ་གྲམ་དུ་བཀོད་པས་བརྟན་པར་བྱའོ། །གཉིས་པ་མཐའ་རྟེན་ལ་ལྔ། བསྟོད་པ། བཀྲ་ཤིས། ཆོས་སྐྱོང་བསྒོ་བ། གསང་བདག་བསྒོ་བ། ཡོན་བདག་བསྒོ་བའོ། །དང་པོ་ནི། རབ་རྒྱུད་ལས། རབ་གནས་ཡང་དག་རྫོགས་དུས་སུ། །བསྟོད་དང་བཀྲ་ཤིས་བརྗོད་བྱ་ཞིང༌། །ཞེས་པ་ལྟར་བསྟོད་པ་ནི། མི་བསྐྱོད་རྡོ་རྗེ་ཡེ་ཤེས་ཆེ། །རྡོ་རྗེ་དབྱིངས་ནི་མཁས་པ་ཆེ། །རྡོ་རྗེ་གསུམ་མཆོག་དཀྱིལ་འཁོར་གསུམ། །རྡོ་རྗེ་དབྱིངས་ཁྱོད་ཕྱག་འཚལ་ལོ། །རྣམ་པར་སྣང་མཛད་དག་པ་ཆེ། །རྡོ་རྗེ་ཞི་བ་དགའ་བ་ཆེ། །རང་བཞིན་འོད་གསལ་མཆོག་གི་མཆོག །སྟོན་མཛད་རྡོ་རྗེ་ཁྱོད་ཕྱག་འཚལ། །རིན་ཆེན་རྒྱལ་པོ་ཤིན་ཏུ་ཟབ། །རྡོ་རྗེ་ནམ་མཁའི་དྲི་མ་མེད། །རང་བཞིན་དག་པ་གོས་པ་མེད། །རྡོ་རྗེ་སྐུ་ཁྱོད་ཕྱག་འཚལ་ལོ། །རྡོ་རྗེ་བདུད་རྩི་རྒྱལ་པོ་ཆེ། །མི་རྟོག་ནམ་མཁའི་རྡོ་རྗེ་འཛིན། །ས་དང་ཕ་རོལ་ཕྱིན་པ་བརྙེས། །རྡོ་རྗེ་གསུང་ཁྱོད་ཕྱག་འཚལ་ལོ། །དོན་ཡོད་རྡོ་རྗེ་རྫོགས་སངས་རྒྱས། །བསམ་པ་ཐམས་ཅད་ཡོངས་རྫོགས་ཅན། །དག་པའི་ངོ་བོ་ཉིད་ལས་བྱུང༌། །རྡོ་རྗེ་སེམས་དཔའི་ཁྱོད་ཕྱག་འཚལ། །ཞེས་བསྟོད་ནས། གཉིས་པ་བཀྲ་ཤིས་ནི། ཡེ་དྷརྨ་ཉེར་གཅིག་སོགས་བཟླས་པས་འབྲུ་ལ་སྔགས་ཞུ་འབྲུ་བཀྱེ། དབུ་སྒོམ་བཞེས་ནས། ཨོཾ་བདེ་ལེགས་སོགས་བཀྲ་ཤིས་ཀྱི་ཚིགས་སུ་བཅད་པ་རྣམས་བརྗོད། ཕུན་སུམ་ཚོགས་པ་དང་སྟོན་མཆོག་དམ་སྤྱི་སྒོས་ཀྱི་ཁྱད་པར་ལས་བརྗེ་ཚུལ་ཤེས་པར་བྱ། རབ་གནས་ཆགས་པའི་རྟེན་འབྱུང་དུ་དམིགས་ཏེ་འབྲུ་སླར་མི་སྡུད། བཀྲ་ཤིས་ཀྱི་ཚིགས་སུ་བཅད་པ་རྫོགས་པའི་མཐར། ཚོགས་པར་ཡར་བཞེངས། ཨོཾ་སུ་པྲ་ཏིཥྛ་ལན་གསུམ་བརྗོད་དེ་རོལ་མོའི་བྱེ་བྲག་ཐམས་ཅད་འབུད་དཀྲོལ་བྱེད་དེ་བཀྲ་ཤིས་མངའ་གསོལ་བྱ་དགོས་པ་སྟེ། སྡོམ་འབྱུང་ལས། བཀྲ་ཤིས་བཟང་པོ་རབ་བསྔགས་དང༌། །རྣམ་པ་སྣ་ཚོགས་ཡིད་འོང་སྒྲ། །གདུགས་དང་རྒྱལ་མཚན་བ་དན་དང༌། །བུད་མེད་རྒྱན་གྱིས་བརྒྱན་པ་དང༌། །དུང་དང་རོལ་མོའི་སྒྲ་ལ་སོགས། །བཟང་བའི་གླུ་དང་གར་རྣམས་བྱ། །ཞེས་གསུངས་པ་ལྟར། གླུ་དང་རོལ་མོ་སོགས་ཀྱིས་སྣ་དྲངས་ཏེ་དར་འཕན་སོགས་མཆོད་རྫས་ཐོགས་པ་རྣམས་དང༌། དུང་དང་རྒྱ་གླིང་སོགས་འབུད་དཀྲོལ་གྱི་རིགས་སྔོན་དུ་བཏང་ནས། ཚོགས་པ་ཕྱེད་ཀ་སྔོན་དང་ཕྱེད་ཀ་རྗེས་སུ་བྱས་པའི་དབུས་སུ། ཡོན་བདག་གིས་སྣས་བསུས། ལས་རྡོར་གྱིས་མེ་ཏོག་གི་སྣོན་འདེགས་བཞིན་པར། བླ་མས་རབ་ཏུ་གནས་པའི་སྔགས་ཀྱིས་བཀྲ་ཤིས་པའི་མེ་ཏོག་ཆང་སིལ་མ་འཐོར་བཞིན་དུ་གཡས་བསྐོར་གྱིས་གཙུག་ལག་ཁང་སོགས་ཀྱི་ཕྱི་ནང་ཐམས་ཅད་ལ་དགེ་ལེགས་མེ་ཏོག་གིས་ཁྱབ་པར་བྱས། སླར་ནང་དུ་བྱོན་ནས་རོལ་ཆེན་ལན་གསུམ་ཕབ་སྟེ་བཞག་རོལ་བྱའོ། །གསུམ་པ་ཆོས་སྐྱོང་བསྒོ་བ་ནི། སྡོམ་འབྱུང་ལས། ཞི་བའི་སྦྱོར་བ་ལ་དམོད་པ། །སྡུག་བསྔལ་སྣ་ཚོགས་འཚེ་བར་འགྱུར། །ཞེས་པ་ལྟར། བར་ཆད་ཀྱི་འཚེ་བ་བཟློག་པའི་ཕྱིར་ཆོས་སྐྱོང་གཞི་བདག་གི་གཏོར་བསྔོ་རྒྱས་བསྡུས་གང་རུང་གིས་ཕྲིན་ལས་བཅོལ་བ་དང༌། བསྡུ་ན། རང་གི་སྙིང་ག་ནས་འཕྲོས་པའི་འོད་ཟེར་གྱིས་དཔལ་ཡེ་ཤེས་མགོན་པོ་ཕྱག་བཞི་པའི་ཐུགས་གསུང་སྐུའི་དཀྱིལ་འཁོར་གྱི་འཁོར་ལོ་མདུན་གྱི་ནམ་མཁར་བཛྲ་ས་མ་ཛཿ གཏོར་མ་ཨོཾ་ཨཱཿཧཱུཾ་གི་བྱིན་གྱིས་བརླབས། ཨོཾ་མཧཱ་ཀཱ་ལ་ཡ་ཤ་ས་ན་སོགས་ལན་གསུམ་དང༌། ཀ་ཀ་ཀ་དྷྱ་ན་སོགས་ལན་གསུམ། ཨ་ཀཱ་རོ་ལན་གསུམ་གྱིས་ཕུལ། དཔལ་མཧཱ་ཀཱ་ལ་ཁྲག་འཐུང་གི་རྒྱལ་པོ། རྣལ་འབྱོར་གྱི་དགྲ་ལྷ། དུག་གསུམ་གྱི་སྨན་པ། གཙུག་ལག་ཁང་དང་དཀྱིལ་འཁོར་གྱི་སྲུང་མ་ཆེན་པོ་བྱ་རོག་མིང་ཅན་འཁོར་བཀོད་སྡོད་དང་བཅས་པ་ལ་སོགས་པ་དམ་པ་ཆོས་སྐྱོང་བའི་སྲུང་མ་རྣམས་ལ་འབུལ་ལོ། །སྤྱིར་སངས་རྒྱས་ཀྱི་བསྟན་པ་དར་བ་སོགས་ནས་ཕྱག་རྒྱ་ཆེན་པོ་དངོས་གྲུབ་ཀྱི་མཆོག་སྦྱིན་པར་མཛད་དུ་གསོལ། །ཞེས་པའི་བར་གྱིས་འདོད་དོན་གསོལ། དེ་ནས་སྙིང་གའི་ཧཱུཾ་ཡིག་གི་འོད་ཟེར་གྱིས་བྱེ་བྲག་གི་སའི་བདག་པོ་འཁོར་བཅས་ཨ་ཀརྵ་ཡ་ཛཿ བྷུ་མི་པ་ཏི་ས་པ་རི་ཝ་རེ་ཨོཾ་ཨཱ་ཀཱ་རོ་ལན་གསུམ་གྱིས་བསྔོ། འགྲོ་བ་སེམས་ཅན་དོན་སླད་དུ། །བདེ་གཤེགས་རྣམས་ནི་བཞུགས་གྱུར་གྱི། །བདག་དང་གཞན་གྱི་དོན་གྱི་ཕྱིར། །སྤྲུལ་པའི་གཟུགས་བརྙན་བསྲུང་བར་མཛོད། །ཅེས་བཀའ་བསྒོའོ། །བཞི་པ་གསང་བདག་བསྒོ་བ་ནི། སྙིང་གའི་ཧཱུཾ་ཡིག་གི་འོད་ཟེར་གྱིས་ལྕང་ལོ་ཅན་ནས་གསང་བའི་བདག་པོ་ཕྱག་ན་རྡོ་རྗེ་འཁོར་དང་བཅས་པ་སྐད་ཅིག་གིས་བཛྲ་ས་མཱ་ཛཿ ཨོཾ་བཛྲ་ཨརྒྷཾ་པྲ་ཏིཙྪཾ་སྭཱཧཱ། དེ་བཞིན་པུཥྤེ་ནས་ཤཔྟའི་བར་གྱིས་མཆོད་དེ་སིལ་སྙན་བྱ། སྔོན་ཚེ་བདེ་བར་གཤེགས་པའི་སྤྱན་སྔར་སྤྲུལ་པའི་སྐུ་བསྲུང་བར་ཞལ་གྱིས་བཞེས་པས་ཇི་སྲིད་བཅོམ་ལྡན་འདས་བཞུགས་ཀྱི་བར་དུ་བསྲུང་བར་མཛད་དུ་གསོལ། །ཞེས་མེ་ཏོག་འཐོར། ལྔ་པ་ཡོན་བདག་བསྒོ་བ་ནི། རྟ་སྔགས་དང་སྭ་བྷ་ཝས་ཡོན་བདག་བསངས་སྦྱངས། སྟོང་པའི་ངང་ལས། པདྨའི་སྡོང་པོ་འདབ་མ་འབུམ་ལྡན་པར། །ཚེ་དཔག་མེད་པ་ལི་ཁྲིའི་མདོག །ཅུང་ཟད་ཁྲོ་ལ་འཛུམ་པའི་ཉམས། །སྣ་ཚོགས་རིན་ཆེན་རྒྱན་གྱིས་མཛེས། །བུམ་པར་བཅས་པའི་ཐོད་པ་འཛིན། །རྡོ་རྗེ་སྐྱིལ་ཀྲུང་བཞུགས་པའོ། །དེ་ཡི་པང་དུ་རྒྱལ་བའི་ཡུམ། །བཅུ་དྲུག་ལོན་པ་སྐུ་ཤ་རྒྱས། །འཇམ་ཞིང་ནུ་མ་འབུར་བ་ལ། །ཕྱག་གཡས་རང་རྟགས་པདྨ་འཛིན། །གཡོན་པ་ཐོད་པ་བདུད་རྩིས་བཀང༌། །ཡབ་ལ་སྟོབ་ཅིང་སྐུ་ལ་འཁྲིལ། །ཐབས་དང་ཤེས་རབ་གཉིས་མེད་པས། །སྙོམས་འཇུག་ཟག་མེད་བདེ་བ་རྒྱས། །བདེ་བ་ཅན་ནས་ཡེ་ཤེས་པ་ཁ་བ་བུ་ཡུག་འཚུབ་པ་ལྟ་བུར་བྱོན་ནས་ཡོན་གྱི་བདག་པོ་ལ་ཐིམ་པར་གྱུར། ཞེས་བརྗོད་མེ་ཏོག་འཐོར། དེ་ནས་ཚོགས་པ་ལ་འབྲུ་བཀྱེ་རྫས་བརྒྱད་བླ་མའི་སྐུ་མདུན་ཕུལ། རྟ་སྔགས་ཀྱིས་བསངས། སྭ་བྷ་ཝས་བཀྲ་ཤིས་པའི་རྫས་རྣམས་སྦྱངས། སྟོང་པའི་ངང་ལས། ཨོཾ་ལས་བྱུང་བའི་བཀྲ་ཤིས་པའི་རྫས་རྣམས་མི་མཐུན་པའི་ཕྱོགས་ཐམས་ཅད་སེལ་ཞིང༌། བདེ་ལེགས་ཕུན་སུམ་ཚོགས་པར་བྱེད་པའི་ནུས་མཐུ་ཅན་གྱི་གྲུབ་པའི་རྫས་སུ་གྱུར། ཞེས་བརྗོད། དེ་ནས་བླ་མས་རྫས་རྣམས་རིམ་པར་ཐོགས་ཏེ། སྔོན་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ལ། གཟུགས་ཀྱི་ལྷ་མོ་འོད་ཆགས་མས་མེ་ལོང་ཕྱག་ཏུ་ཕུལ་བས་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རབ་ཏུ་གནས་པར་བྱེད་པ་འདི་ཉིད་བཀྲ་ཤིས་ཤིང་བྱིན་ཆེ་བས། འཁོར་བ་ཇི་སྲིད་དུ་འགྲོ་བའི་དོན་ཁྱད་པར་ཅན་འབྱུང་བ་དང༌། ལྷག་པར་ཡོན་གྱི་བདག་པོ་འདི་ཞེས་བགྱི་བས་གཙོས་པའི་བདག་ཅག་ཡོན་མཆོད་འཁོར་དང་བཅས་པ་རྣམས་མི་མཐུན་པའི་ཕྱོགས་མཐའ་དག་ཞི་ཞིང༌། སྲིད་ཞིའི་ལེགས་ཚོགས་མ་སྨད་པས་ཡུན་དུ་འཚོ་ཞིང་གཞེས་པའི་སླད་དུ་མེ་ལོང་གི་རྫས་ཕུལ་བ་ལ་བརྟེན་ནས། ཞེས་པའི་མཚམས་སུ་ཐམས་ཅད་ནས་མཐུན་འགྱུར་གྱི་ཚུལ་དུ། བཀྲ་ཤིས་པར་གྱུར་ཅིག ཅེས་བརྗོད་དེ་མེ་ཏོག་འཐོར། མེ་ལོང་ཡེ་ཤེས་རྒྱ་མཚོ་ཆེན་པོ་ཡིས། །ཡེ་ཤེས་རྒྱ་མཚོ་མཆོག་ཏུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱོད་པའི། །བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །དེས་དང་པོ་རྟེན་དང་དེ་ནས་ཡོན་བདག་ལ་གཏད། དེས་ཀྱང་སྨོན་པས་མཚམས་སྦྱར་ཏེ་བུམ་མདུན་ནས་རིམ་པར་འཇོག དེ་བཞིན་གཟུགས་ཀྱི་ལྷ་མོའི་ཚབ་ཏུ། གཉིས་འཐུང་གི་དབང་པོ་ས་སྲུང་གི་བུས་འགིའུ་ཝང་ཕྱག་ཏུ་ཕུལ་བས་སོགས་དང༌། འགིའུ་ཝང་དུག་གསུམ་འཇོམས་པ་སོགས་སོ། །ཁྱིམ་བདག་བཟང་སྐྱོང་གིས་ཞོ་ཕྱག་ཏུ་ཕུལ་བས་སོགས་དང༌། ཞོ་ནི་ཀུན་གྱི་སྙིང་པོར་སོགས་སོ། །བྲམ་ཟེ་ཀུན་དྷ་ལིས་རྩ་དཱུརྦ་ཕྱག་ཏུ་ཕུལ་བས་སོགས་དང༌། དཱུརྦས་ཚེ་ནི་འཕེལ་བར་སོགས་སོ། །ནགས་ཚལ་གྱི་ལྷ་མོས་ཤིང་ཏོག་བིལ་བ་ཕྱག་ཏུ་ཕུལ་བས་སོགས་དང༌། བིལ་བ་རྒྱུ་རྐྱེན་འབྲས་བུར་སོགས་སོ། །སྐབས་གསུམ་བདག་པོ་མཆོད་སྦྱིན་བརྒྱ་པས་དུང་དཀར་པོ་གཡས་སུ་འཁྱིལ་བ་ཕྱག་ཏུ་ཕུལ་བས་སོགས་དང༌། དུང་ནི་ཆོས་ཀྱི་སྒྲ་རྣམས་སོགས་སོ། །ནོར་འཛིན་གྱི་བདག་མོ་བརྟན་མས་ལི་ཁྲི་ཕྱག་ཏུ་ཕུལ་བས་སོགས་དང༌། ལི་ཁྲི་དམར་པོ་དབང་གི་སོགས་སོ། །མཐུ་སྟོབས་ཀྱི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་ཀར་ཕྱག་ཏུ་ཕུལ་བས་སོགས་དང༌། ཡུངས་ཀར་རྡོ་རྗེའི་རིགས་ཏེ་ཐམས་ཅད་དུ། །བགེགས་རྣམས་མ་ལུས་འཇོམས་པར་བྱེད་པ་ཡི། །མཐུ་སྟོབས་ཡོན་ཏན་ཕུན་སུམ་ཚོགས་གྱུར་པའི། །བཀྲ་ཤིས་དེས་ཀྱང་བགེགས་རྣམས་ཞི་གྱུར་ཅིག །དེ་ནས་རྒྱལ་སྲིད་སྣ་བདུན་གཏད་པར་སྤྲོ་ནའང་ཆོ་ག་རྒྱས་པ་ལས་བླང་བར་བྱའོ། །དེ་ནས་གཞུང་གི་ལྷག་གཏོར་ནས་བཟུང་རྗེས་ཆོག་བསྡུ་རིམ་དང༌། བསྔོ་སྨོན་བཀྲ་ཤིས་བཅས་པས་བརྒྱན་པར་བྱའོ། །དེས་ཚེ་དཔག་མེད་དང་སྦྱར་བའི་རབ་གནས་འབྲིང་པོ་ཡན་ལག་བཞི་པ་སྟ་གོན་དང་བཅས་པའི་ཆོ་ག་ཇི་བཞིན་པར་བཤད་ཟིན་ཏོ།། །།སླར་སྨྲས་པ། ཚུལ་འདིར་ལུང་དང་རིགས་པའི་ཞུགས་ཆེན་གྱིས། །ཚུལ་མིན་སྤྱོད་པའི་རྩ་སྦུར་སྲེག་བྱེད་དང༌། །ཚུལ་བཞིན་སྤྱོད་ལ་སྣང་བའི་སྐབས་ཕྱེ་ན། །ཚུལ་གཞན་ཅན་སྒྲ་སྒྲོག་རྣམས་ཅི་དགར་གྱིས། །དེང་སང་སྙིགས་མར་སྤྱོད་པའི་རབ་རབ་ཀྱིས། །བཟང་ངན་འབྱེད་པའི་འདྲེན་བྱེད་གོ་ལྡོག་སྟེ། །བསྟན་ལ་རྨ་འབྱིན་བྱེད་ལ་མི་ཁྲོ་བར། །བྱི་དོར་བྱེད་ལ་ཆེ་ཆེར་སྡང་མོད་ཀྱི། །དེ་ལྟ་ན་ཡང་རང་ལྟོས་སྐྱེ་བོ་འགར། །ཕན་པར་འགྱུར་ན་དགེ་འདིས་གསང་སྔགས་ཀྱི། །ཕྱག་སྲོལ་ནུབ་པ་མེད་པར་འཇིག་རྟེན་དུ། །མི་ཉམས་ཡུན་དུ་གནས་པའི་རྒྱུར་གྱུར་ཅིག། །།ཅེས་ཚེ་དཔག་མེད་རབ་གནས་སྟ་གོན་དང་བཅས་པ་བཀླག་ཆོག་ཏུ་བཀོད་པ་འདི་ཡང་བྱམས་ཁང་བཤད་གྲྭར་འཁོད་པའི་དཔྱོད་ལྡན་དོན་གཉེར་ཅན་འགའ་དང་འགས་ཡང་སྐྱར་བསྐུལ་བའི་ངོར་ཤཱཀྱའི་བཙུན་པོ་དགེ་རིན་པས་བྲིས་པ་འདིས་ཀྱང་བསྟན་འགྲོར་སྨན་པའི་ཆ་རྐྱེན་དུ་གྱུར་ཅིག། །།